text:
Historia di Aruba, E biaha aki e ta poco mas largo cu normal pero lese te na final pa haya sa mas di e “misterio”.
Nos a dedica e historia aki na un gran Arubiano, un politico, defensor di e obreronan y di e naturalesa di Aruba. Un persona cu tabata tin hopi amor pa su isla, hopi ambicion, a skirbi buki, skirbi letra pa cancion y varios articulonan cu a keda publica den corantnan di antes, pero lamentabelmente na aña 1977 destino tabata tin un otro plan pa e gran persona aki. Den un forma hopi cruel y tristo e la wordo asesina, su asesino tabata un persona cu e la saca man yuda, pa despues e wordo paga cu morto.
Jose Geerman a nace riba 19 di maart 1917, como hoben e la bay traha na L.A.G.O., pero hopi lihe Jose a ripara cu e tin un ambicion grandi den su bida, cual ta drenta den politica.
Na aña 1949, e la tuma e reto grandi aki, durante su carera como politico e la ocupa varios funcionnan halto, entre otro deputado di Aruba, Miembro di Staten di Antiyas, Miembro di Eilandsraad di Aruba.
Su prome elecion tabata dia 17 di maart 1949, un elecion cu tabata hopi importante y unico pa Aruba.
Pa prome biaha cu Jose Geerman a bay riba un lista politico tabata e elecion di 17 di maart 1949. Un elecion completamente diferente na Aruba. Esaki tabata pa dos motibo, e elecion aki pa prome biaha e ser femenina biba na Aruba, por a eherce su derecho di vota y alabes nan por a postula nan mes tambe como candidato riba e partidonan politico. Señora Laura Wernet Paskel dfm tabata e dama cu a bringa pa muhenan na Aruba haya e derecho di voto y alabes tabata e prome dama cu a subi un lista politico.
E otro motibo hopi importante tabata cu e elecion aki, di tres representante den Staten di Antiyas, Aruba a logra haya 8 asiento, mes tanto cu Corsou, den e Staten nobo di Antiyas.
Jose Geerman a bira miembro di Staten di Antiyas
E dia di elecion mas cu 10 mil persona biba na Aruba a bay eherce nan derecho di voto, E resultado tabata A.V.P. a logra haya mayoria di asiento cu tabata 5 asiento y U.N.A. a haya tres asiento. E candidatonan cu a wordo escohi pa A.V.P. pa representa Aruba den e Staten di Antiyas, tabata Sr. J.Henny Eman (Henny bieu), Juan Irausquin, Porfirio Croes, Moses De Cuba y Jose Geerman. E otro tres representantenan tabata di U.N.A. tabata Felepito Tromp(ex gobernador), Dr. Dussenbroek y Mario Arends.
Na augustus 1951, Jose Geerman a bira deputado di Eilandsraad y no por a keda ocupa e puesto di miembro di Staten di Antiyas y a wordo remplaza pa Dr. De la Fuente.
Despues di e kiebro den A.V.P., un grupo cu tabata riba lista di A.V.P. a bandona A.V.P. y a lanta P.P.A., hopi hende tabata specula e posicion di Sr. Jose Geerman, pero Shon A Eman na 1955 a bisa bon cla cu Jose Geerman ta un candidato fiel di A.V.P. y cu sigur no lo bandona e partido, Avp. E resultado di e elecion e aña ey, A.V.P. a haya dos asiento so den Staten di Antiyas, e dos asientonan aki a wordo ocupa pa Shon A Eman y Jose Geerman. Jose Geerman mester a retira prome como deputado pa por a ocupa e puesto di miembro di Staten di Antiyas.
Na October 1957, Jose Geerman a bira malo y mester a bay Caracas pa un siman pa tratamento medico.
Jose Geerman a bandona A.V.P. y a join P.P.A.
E aña 1958 no tabata un aña facil pa Jose Geerman, despues di casi 10 aña di tabata un politico hopi activo den e fila di A.V.P., e la dicidi di distancia di e partido aki y join P.P.A.
Sr. Geerman a bisa bon cla cu e por steun gobierno, pero e mester por cumpli cu e deseonan di e obreronan. SI no e no por steun e gobierno aki.
Na augustus 1962, Sr. Geerman despues di elecion a dicidi di no acepta e puesto di miembro di Staten di Antiyas mas y a bay Hulanda, cu verlof. Sr. Jacobo “Coco” Erasmus a tuma e puesto di Miembro di Staten di Antiyas.
Preocupacion pa e desempleo creciente
Sr. Geerman durante un reunion di eilandsraad na 1963, a pidi Gobierno pa no hunga politica di avestrus, pero e tabata sa bon cu Gobierno no lo stroba LAGO di introduci 40 ora di trabou pa siman, pa su trahadonan. Sr. Geerman tabata mas preocupa cu e desempleo creciente e tempo ey, pa motibo cu LAGO tabata lay off hende, durante reunion e la haci un pregunta si acaso e trahadonan cu a perde trabou na LAGO, no lo por bay traha na Hulanda. E opcion aki tabata simplemento un sugerencia, pa motibo cu e tempo ey, no tabata tin suficiente trahado na Hulanda y madre patria tabata importa trahado for di Spaña, Italia etc.
Entrega di un peticion pa 40 ora di trabou pa siman
Jose Geerman hunto cu mas miembro di fraccion di PPA, na 1964 a entrega un peticion na e voorzitter di Eilandsraad pa introduci 40 ora di trabou pa siman, pa tur obrero y tambe tur e trahadonan di gobierno. Pa haci esaki mescos cu recientemente a wordo introduci pa LAGO y SHELL.
Na fin di 1964 Sr. Geerman a bira malo y prome siman di januari 1965, e la wordo interna na Hospital, dia 20 di Januari 1965, e la sali for di hospital, pero e tabata tin mester di hopi sosiego.
Reunion di presupuesto 1965
Durante tratamento di e presupuesto diamars 9 di februari 1965, Sr. Geerman ferozmente a expresa su mes, pa locual Hulanda tabata haci cu Antiyas, e tempo Hulanda tabata haci hopi dificil pa financia proyectonan na Antiyas, nan no tabata aproba tur proyecto di biaha, pero nan tabata studia cada proyecto apart y tabata dura masha hopi pa cada proyecto wordo financia. Pero ora di financia otro pais, nan no tabata haci asina dificil. Sr. Geerman a pidi pa Antiyas pone un representante ” estilo watchdog na Hulanda y na Brussels pa percura cu e financiamento bay mas lihe. E la propone na gobierno pa tur hende traha 8 ora pa dia y maximo 45 ora pa siman, ” tempo di catibu a pasa”. E la pidi Gobierno di Antiyas institui mas pronto cu ta posibel un comision pa stipula e Grammatica, Ortografia y Vocabulario di papiamento, pa motibo cu su persona ta skirbiendo un buki y ainda no tin reglanan pa skirbi papiamento. Tambe e la pidi gobierno pa haci algo cu e tarifanan hopi halto di electricidad y hopi mas punto valioso cu e la trece dilanti pa trata na logra e felicidad y tranquilidad na Aruba.
Jose Geerman como escritor
Señor Geerman tabata tin varios hobby y un di nan tabata skirbi. Na April 1965, Jose a skirbi un buki, e titulo tabata “Juancho di Rooi Spokie” e la splica bon cla cu e buki no tin nada di haber cu politica, pero su amor pa e folklor, e cultura di Aruba. Na 1961 e la yega di skirbi un articulo cu a keda publica den Simadan, e titulo di e articulo tabata “Awa cero y maishi rabo”. Durante hopi aña e tabata colecta informacion pa skirbi un buki, su intencion tabata pa publicanan despues cu e bay cu pensioen, pero e no por a warda asina hopi mas. Gezaghebber di e tempo ey Sr. O. Henriquez a haya e prome exemplar pa lesa.
Invitacion di Gobernador Debrot
Diadomingo 24 di oktober 1965 Gobernador di antiyas di e tempo ey Señor Debrot, a invita algun escritor local pa un encuentro cu su persona kende tambe ta un escritor. Cada invitado a presenta na Gobernador nan bukinan. Jose Geerman tambe tabata un di e invitadonan, e no tabata solamente un politico, pero un escritor Arubano tambe.
“Oh Lovely Moonlight” un poesia cu a wordo uza como letra pa un cancion
Jose Geerman, banda di tabata un politico, un escritor di buki y articulo den corant, tabata tin mas talento, entre otro di skirbi letra pa cantica. Jose Geerman, te hasta a yega di haya un oferta for di un compania discografico Mericano, pa un cancion cu ela composita ” Oh lovely Moonlight” tambe nan a pidi Geerman pa manda mas composicion di cantica.
“Oh Lovely Moonlight”, a wordo skirbi 30 aña prome pa Jose Geerman como un poesia tocante Moonlight, e poesia aki a wordo traduci na ingles y a wordo uza como letra di un cancion. Ela manda esaki pa e compania discografico. E prome persona cu a canta e cancion aki tabata Ernie Susser y esaki a wordo graba riba disco como prueba y a wordo manda pa e compania mericano. E compania tabata dispuesto pa graba e disco aki, pero a conseha Geerman pa busca un cantante mas conoci pa canta e cancion aki.
Un proyecto di Jose Geerman “Masiduri”, su amor pa e naturalesa di Aruba
Na Januari 1967, un grupo di miembro di Eilandsraad a haci un bishita na e herbebossing proyect na Miramar. E herbebossing proyect tabata inclui cu annualmente lo planta entre 2 mil pa 3 mil mata. E proyecto tabata mustrando hopi exitoso, mirando cu 80 porciento di e matanan a logra crece. Pa evita cu cabrito ta come e matanan, nan tabata wordo protegi pa barinan di zeta.
E ultimo parti di e bishita di e miembronan di Eilandsraad, tabata Masiduri. Masiduri tabata un lugar hopi stima pa Jose Geerman. Jose Geerman a inicia e proyecto aki y su intencion tabata pa haci e area aki un natuurreservaat, caminda e flora y fauna hunto lo por wordo protegi.
Na 1964 Señor Geerman como hefe di werkverschaffing a cuminsa cu e proyecto di Masiduri, conhuntamente cu e trahadonan di Werkverschaffing. Sr. Geerman su amor, aprecio y e empeño pa perserva e naturalesa di Aruba tabata hopi grandi. Jose Geerman kier a perserva e Aruba di antes pa futuro generacionnan. E amor grandi cu e tabata tin pa Aruba su naturalesa, a haci’e cuminsa cu e proyecto aki y hopi lihe a bira exitoso.
Jose Geerman hunto cu e trahadonan di Werkverschaffing a haya un tereno di 60 hectare, prome stap tabata pa cera e tereno aki bon. Despues cu nan a haci e tereno aki limpi, nan a cuminsa planta matanan di Aruba. Tambe nan a traha un cas di torta y a pone varios articulonan di antes den e cas.
Na 1967 tabata tin 1397 mata riba e tereno di Masiduri, di cual tabata tin almendra, guyaba, barba di joncuman, sorsaca, rucu, Karawara Spaño y varios otro mata tambe.
Durante e bishita orguyosamente Sr. Jose Geerman a mustra su coleganan e mata di Eucalyptus cu e la manda busca for di Australia y cu tabata creciendo bon na Aruba.
Sin lubida cu riba e tereno na Masiduri tin como 22 sorto di parha. Wawoe, totolica, barica geel, moffie, Gonzalito, chonchorogai etc. Segun Geerman, Masiduri a haya hopi atencion di LAGO y e idea tras di e proyecto aki tabata pa cuminsa trece e muchanan di scol na Masiduri pa asina siñanan mas di Aruba su naturalesa y e Aruba di antes.
Jose Geerman a keda deteni, despues di accidentalmente a tira riba un hoben
Diasabra 28 di october 1967, tabata un dia scur den bida di Sr. Geerman. Den oranan di merdia Jose Geerman a dicidi di bay dal algun drinks na un lugar na San Nicolas, e bario caminda e tabata biba. Jose Geerman despues di algun drinks a lanta pa bay paga su cuenta, aki ta caminda cu a sosode un accidente basta fastioso pa Sr. Geerman. Na momento cu e la hinca man den su saco, pa bay saca placa pa paga su cuenta, pa su mala suerte e revolver cu e tabata tin hinca den su saca di carson, sin cu e por a yuda a los un tiro y a herida un hoben cu ni conoce Sr. Geerman. E hoben A. Angela di 25 aña a keda herida na e parti abou di su barica. Na momento cu Sr. Geerman a mira sanger, e la spanta y a sali na careda bay. E hoben a wordo hiba hospital pa tratamento medico, pero despues a resulta cu e herida no tabata serio. Polis a wordo pidi pa haci e investigacion.
Jose Geerman kende tabata e tempo ey tabata un miembro independiente di Staten di Antiyas, un rato prome di e susedido e tabata tin un discussion cu yiu homber di un minister di Antiyas. Despues di un rato polis a bin topa cu Geerman sinta banda di lama na Grapefield. Geerman tabata poco bebi, e la keda deteni pa mas investigacion y diadomingo den careda di 1’or di merdia e la wordo laga den libertad.
Jose Geerman su deseo pa Aruba sali for di e constelacion Antiyano
Na e mesun aña aki, 1967, Jose Geerman kende pa hopi aña tabata pertenece na P.P.A., a dicidi di bira independiente y tabata di opinion cu Aruba mester sali for di Antiyas. Su deseo tabata pa Aruba sali for di e constelacion Antiyano, pero keda den Reino.
Geerman a tuma su retiro for di partido P.P.A.
E tabata mira e futuro di Aruba den Antiyas Hulandes basta scur, Sr. Geerman tabata boga pa un Aruba banda di Corsou y no bou Corsou. Algun miembro di PPA a firma un acuerdo, sin consulta cu su persona, esaki tabata e motibo principal pa e la retira for di P.P.A. Segun su persona cu locual nan a firma, Corsou lo por tuma un posicion mas dominante contra Aruba. Esaki pa su persona sigur ta algo inaceptabel. Durante un reunion e la bisa, ” Pa loke ta trata Aruba, mi por asegura cu e repartimento di asientonan di gobierno di antiyas, lo ta e motibo principal pa den futuro desolve Antiyas Hulandes for di otro. Futuro lo demostra locual mi ta bisando.” Y despues di basta aña señor Geerman a haya rason.
Na Aruba, e retiro di Sr. Geerman for di P.P.A. sigur no a bin como sorpresa, paso Sr. Geerman ta conoci pa expresa su mes y tabata wordo mira como e zorgenkindje di P.P.A. caba, e tabata duna un impression di ta un politico cu no tabata baila riba tur tono.
“Hot Latin Blood”, otro buki mas skirbi pa Jose Geerman
Na 1968, Jose Geerman cu e uitgeverij Carlton Press Inc. na New York a pubica un buki yama “Hot Latin Blood” , e buki aki ta bay over di dos famia na Aruba. E buki aki su meta tabata pa e lesadonan haya sa mas di e bida diario di famianan na Aruba. E buki ta describi tambe e isla y su habitantenan. Esaki no tabata e unico buki, paso e tempo ey Geerman tabata trahando riba un buki di Antiyas hulandes, cu ta cuminsa cu e Ronde Tafel Conferentie. Carlton Press Inc,a describi Jose Geerman como un persona cu a biaha hopi, cu a conoce mundo y ta papia 4 idioma.
Jose Geerman a sigui un curso di Journalistiek na Newspaper Instituut na Merca y tambe a bay curso na Bennet College.
Jose Geerman a retira pa semper for di politica
Sr Jose Geerman na Juni 1969, a dicidi di retira for di politica, despues di 20 aña di tabata un politico basta activo riba A.V.P. y despues P.P.A. Jose Geerman a subi riba lista di A.V.P. na Maart 1949 y semper a sali na defensa di e homber chikito, e obrero, e naturalesa di Aruba etc.
Na Juni 1969, Jose a dicidi di retira pa motibo di salud, e no por a sigui sirbi e pueblo mas y a gradici Aruba, muy en particularmente Antillas Hulandes y tur otro persona pa a dun’e un chens di por a sirbi Aruba y Antiyas. Aruba como eilandsraad lid y deputado. Pa Antiyas Hulandes pa a forma parti di Staten di Antiyas.
Jose Geerman, Un amante di Naturaleza
Jose Geerman como un persona cu ta stima naturalesa a keda activo skirbiendo articulonan pa publicacion den corantnan. Entre otro un articulo cu e la skirbi, na Juli 1971, den cual e la expresa su rabia y dolor, mirando con LAGO tabata haciendo cu e poco naturalesa cu Aruba tin.
Segun su persona LAGO y Shell tabata manda riba Antiyas Hulandes, na varios ocasion e la critica esaki caba y ta hayando dia pa dia mas rason. LAGO a daña e costa di Aruba, Segun e la skirbi den su articulo ” Prome a deposita resto di azeta y haci tur nos costa blanco preto preto. LAGO a carga santo blanco for di nos costa manera nan ta haya ta bon, no a tene cuenta cu e matanan di druif y ni cu nos naturalesa.
E la sigui reclama cu Gobierno a duna LAGO un tereno pa traha un refineria, pero no pa haci y deshaci. Segun su persona LAGO a dempel e lagoen na Baby Beach, caminda e piscadonan di San Nicolas tabata bay coy haas, tur e piscanan aki a muri.” Den su articulo e tabata roga autoridad pa bay mira kiko ta pasando cu e lagoen. Segun su persona LAGO a destrui e naturalesa por completo, como un persona cu ta aprecia e poco naturalesa cu Aruba tin, e la pidi pa stop di laga LAGO di sigui haci y deshaci cu e beachnan di San Nicolas, pa nan stop cu e practica destructivo aki.
Na final di su articulo e la bisa “Laga nos tur juda spaar un poco di e naturaleza cu nos tin! Autoriad y pueblo di Aruba.. Man na Obra!” Jose Geerman
Un amante di Naturaleza.
Jose Geerman, un consehero, un persona critico
Na 1974, e la acerca Betico Croes y Sr. Watty Vos kende e tempo ey tabata Minister, ambos a haya un telegram for di Jose Geerman den cual e ta pidinan pa interveni contra tur cu ta trapando of kier trapa riba derecho di e obreronan.
Jose Geerman formando parti di e comision di 18 di maart 1976, institui pa Gobierno di Aruba
Na cuminsamento di Maart 1976, e deputado di e tempo ey Sr. Nelson Oduber a instala un comission pa prepara y hinca un programa den otro, pa e celebracion di 18 di maart, na Stadion caminda a presenta e bandera y e himno oficial di Aruba.
E comission tabata consisti di 13 persona entre otro, Godfried “Fifi” Eman como Presidente, Julio Maduro como vice presidente, Rufo Odor, Albert Eman, Holmo Henriquez, Maybelline Arends Croes, John Merryweather, Atan Lee, Rafael Estrada, Milo Croes, Augusto Croes y Jose Geerman.
Pastoor Hendrikstraat, San Nicolas: Diasabra 5 di januari 1977, den oranan di mainta e curpa sin bida di Sr. Jose Geerman a wordo haya den su cas drumi riba un sofa. Sr. Geerman tabata tin 59 aña, E la wordo severamente maltrata cu un bloki y a fayece. E noticia aki a core hopi lihe rond di Aruba. Dilanti su cas tabata tin un multitud grandi di persona cu a bay mira pa nan mes kiko tabata pasando.
Hopi lihe a detene un sospechoso
Na prome instante autoridad no kier a duna mucho informacion encuanto e causa di su morto, pa motibo cu nan tabata bezig cu investigacion. E noticia di e morto di Señor Geerman a crea un consternacion grandi den e pueblo di Aruba. Hopi lihe a logra detene un sospechoso.
Diadomingo 6 di Februari den careda di 6’or di atardi, Polis a detene R. Nicolaas como sospechoso den e caso di asesinato di Jose Geerman. R. Nicolaas pa algun aña atras tambe tabata riba lista como candidato pa e grupo di hobennan y regularmente por a mira R. Nicolaas den compania di e victima. E la keda deteni pa interogacion.
Dos persona mas deteni como sospechoso
Diadomingo pa dialuna e recherchenan cu tabata encarga cu e caso aki, a logra detene dos persona mas, cual ta M.H. y H.K. Mientrastanto e sospechoso R. Nicolaas a keda para ariba cu e no tin nada di haber cu e asesinato di Jose Geerman. E investigacion a sigui cana su caminda.E sospechosonan rM.H. y H.K. pa falta di purba nan a wordo laga hopi lihe bek den libertad.
Entiero di Jose Geerman
Diahuebs 10 di Februari 1977, a tuma luga e entiero di Jose Geerman, esaki tabata den careda di 4’or y mey di atardi, cu e la wordo hiba na su ultimo luga di sosiego. E entiero di Geerman tabata un entiero cu a haya hopi hende, hopi amigo y conocirnan di Jose a hibe na su ultimo luga di sosiego, cu ta e santana catolico na San Nicolas. Na e entiero por a mira, entre otro Betico Croes, Marco Bislip, Hilario “Lala” Angela y ex miembronan di Staten Ernst Finck y Fabian Kelly.
Confesion di e prome sospechoso R. Nicolaas
Diabierna 18 di februari, porfin e recherchenan a haya un confesion di e sospecho R. Nicolaas, cu hopi lihe despues di e asesinato di Jose Geerman a keda deteni. E la confesa cu na un forma hopi violento y cruel e la asesina Jose Geerman. Maske cu Recherchenan ya a haya un cantidad grandi di pruebanan tecnico contra Nicolaas, entre otro vingerprint riba un camisa di e sospechoso cu rastro di sanger humano.
Esaki a wordo manda pa Gerechtelijk Laboratorium di Prof. Froenjes na Den Haag. Potret di Prof. Froenjes
Dr. De Witte, kende ta e specialista di Sanger a informa autoridad local, cu e manchannan riba e camisa ta di sanger humano. Maske na prome instante e sospechoso a keda nenga, Dialuna 21 di februari 1977, e la confesa di a asesina Jose Geerman.
Prome biaha cu e caso aki ta wordo atende den corte
E la keda casi un aña cera prome cu su caso a bin dilanti. Diabierna 3 di februari 1978, e mester a presenta den corte. Fiscal a exigi 20 aña di castigo di prison, cuminsando for di e dia cu Nicolaas a wordo deteni cu ta 6 di februari 1977, esaki tabata e exigencia di Fiscal contra R. Nicolaas.
E acusado R.Nicolaas cu na comienso di su detencion a admiti su culpabilidad, pero despues a cambia su declaracion, den corte a keda persisti cu e ta inocente. Hues su siguiente siman a keda di duna sentencia.
E caso aki a haya hopi atencion di pueblo y tambe di e alumnonan di scol di polis. E caso a wordo trata extensamente, tur e sucedidonan a wordo describi for di e anochi prome cu e asesinato. Tur e declaracion di e acusado, di e testigonan y tambe di e 4 recherchenan cu tabata encarga cu e investigacion di e caso aki a wordo scucha.
E acusado R. Nicolaas a wordo condena pa morto, subsidair doodslag, subsidair maltrato severo, cometi premedita cu morto como consecuencia. Subsidiair maltrato cometi cu un arma.
Descripcion di e susedido, durante tratamento den corte.
E caso aki pa e tempo ey, tabata un di e casonan mas complica y dificil den historia di Aruba y alavez misterioso. Especialmente si considera e asesino un persona cu e victima a duna di come, bebe y un luga di biba. Segun e acusado Nicolaas, e la admiti di a asesina Jose Geerman pa motibo cu e la wordo poni bou pression, castiga y golpinan cu e lo ricibi a pone cu e la firma, pero en realidad e ta inocente.
Fiscal Arps di e tempo ey tabata convenci cu R. Nicolaas ta e asesino
Fiscal Arps a acusa R. Nicolaas di a asesina intencionalmente y segun un plan prepara di antemano pa mata Jose Geerman den su cas, mientras e tabata drumi den su sofa.
Segun fiscal, Nicolaas por a drenta e cas ya cu te cu un siman prome cu e asesinato e tabata biba den e cas aki y e cachonan conoce su persona caba y no lo blaf e. E tabata mescos cu un yiu pa Jose Geerman. E la kita dos shutter banda pariba di e cas y a drenta paden, e la haya Jose drumi riba un sofa den su sala, Nicolaas a comete e crimen cu un bloki of algo por estilo, e slanan cu Jose Geerman a ricibi tabata na e parti robes di su cabes y esaki tabata fatal y mas sigur Jose lo a muri al instante.
Durante investigacion a bin topa cu restonan di cement na su heridanan, e cement aki lo mester ta di e bloki cu a wordo uza pa agredi señor Geerman na su cabes. E bloki mes, cu a wordo usa pa asesina Geerman, cual lo mester tin sanger y cabey na dje ainda, no a wordo haya.
Autoridad a haya un spoor di un vingerprint di un duim di R. Nicolaas na momento cu lo a saca e shuttersnan di e bentana, pa drenta paden. Nicolaas a contesta cu esaki a pasa na momento cu e la bay mira paden.
Tur investigacion ta mustra cu Nicolaas mes ta e asesino
E raport di specialistanan tecnico a confirma cu e vingerprintnan haya, ta cuadra cu esun di e Nicolaas. E fiscal a mustra tambe cu a haya algun mancha chikito di sanger riba e paña cu Nicolaas a bisti e anochi aki. E abogado di R. Nicolaas a puntra si e pruebanan ta convence hues. E abogado a puntra cu si e declaracionnan di e polisnan ta prueba suficiente, segun e abogado, lastimamente cu na Aruba nan no por ni bisa exactamente ki ora un persona lo a fayece.
Dia 10 di februari 1978, R. Nicolaas a sali liber di tur acusacion
Riba 10 di februari 1978, Hues a dicta sentencia y R. Nicolaas di 28 aña a gana su caso, e la haya vrijspraak. E siman anterior durante e tratamento di e caso den corte, Fiscal a exigi 20 aña di castigo di prison y un siman despues den oranan di mainta Hues a haya cu e ponenciana contra R. Nicolaas, no ta legal y e pruebanan no ta convence su persona. Mientras cu R. Nicolas a wordo laga den libertad, fiscal a bira apela.
Fiscal mesora a apela, despues di a scucha e sentencia di Hues
Fiscal a apela, mesora despues di a scucha e sentencia di Hues den cual a duna R. Nicolaas vrijspraak. Fiscal su motibo tabata cu e sospechoso aki no tin un lugar fiho di biba y ultimo lo tabata biba den grotnan na San Nicolaas, pa ta sigur cu e acusado ta bon na altura di e apelacion aki y tambe e la wordo mesora poni riba papel y firma pa e acusado.
R. Nicolaas a keda algun luna den libertad y lo mester a presenta den corte na November 1978, pero Hof a bolbe restrasa e tratamento di e caso di asesinato di Sr. Geerman, e rekmento di e caso tabata tin di haber cu e abogado nobo di R. Nicolaas. Abogado Sjiem fat tabata tin mester mas tempo pa studia e caso. Durante e prome caso den corte Nicolaas a wordo representa pa abogado Tjong Ajong, den cual hues a dun’e vrijspraak.
Procureur General a duna ordo pa mesora detene R. Nicolaas
Na momento cu e caso a keda posponi, Procureur General a duna ordo pa detene y cera R. Nicolaas te ora su caso bin dilanti riba e fecha nobo di 23 di januari 1979.
Dia 23 di januari 1979, durante e tratamento di e caso Procureur General tambe a keda para riba 20 aña di castigo di prison cu anteriormente fiscal tambe a pidi pa R. Nicolaas, kende e tempo ey a cumpli 29 aña.
E Procureur General ta haya cu ta prueba cu Nicolaas a asesina e ex politico, ex miembro di Staten Jose Geerman riba 5 di februari 1977 den su cas na Pastoor Hendrikstraat. E victima a wordo haya riba e dia aki den careda di 11’or di mainta, morto den un sofa. Segun raportnan di expertonan e lo a wordo asesina den careda di 4’or di marduga.
Procureur General a baha pisa riba Nicolaas
P.G. den corte a resumi tur locual a sosode for di dia 5 di februari 1977. Procureur General a ilustra tur e pruebanan cu nan a acumula contra Nicolaas demostrando su culpabilidad, entre otro e hecho cu riba e shuttersnan di glas a haya su fingerprints. E la saca e shuttersnan pa drenta den e cas di e victima, esaki segun expertonan.
Tambe riba e jacket cu Nicolaas tabata tin bisti e anochi aki, nan a haya mancha di sanger cu ta cuadra cu e mesun sanger cu a wordo haya na e muraya den e cas di Jose. Nicolaas a bisa cu dia 24 di januari 1977 despues cu e la haya un pleito cu Jose, na e cas di Jose, su persona no a bolbe mas na e cas aki. P.G. tabata tin duda den esaki.
E vingerprintnan riba e shuttersnan, segun e expertonan no ta mas bieu cu 1 of dos dia. P.G. a sigui bisa cu e ta haya cu un persona a wordo mata den un forma hopi inhumano, mientras cu e victima tabata simplemente drumi trankil den su cas. E victima nunca lo por a biba pensa cu un hende, cu e la duna di come, bebe y un luga di biba por a hasi algo asina cu ne. Pa e motibo aki P.G. a exigi 20 aña di castigo di prison.
Abogado Sjiemfat pa dos ora largo defendiendo su cliente
Abogado Sjiem Fat, e abogado defensor a hiba un defensa cu a dura dos ora y tabata hopi interesante. Segun e abogado e fingerprintsnan nan por ta di paden tambe y no necesariamente ta di pafo. muy bien por ta ora e lo por a habrinan, mirando cu e acusado a biba den e cas aki y regularmente tabata haci e shutternan limpi, segun e abogado Nicolaas mester a press riba nan paso tin di e shuttersnan aki cu no ta habri facil.
Abogado defensor a lubida un aspecto hopi importante cu den e raport di e patholoog anatoom, no ta poni ki ora e victima a wordo asesina. E abogado a bin cu un declaracion di un testigo H. kende a bisa cu e anochi di 4 di februari 1977, H. a prepara cuminda pa Geerman, esaki den presencia di e homber di fam Q. kende a keda un rato mas mira baseball na Television y despues a bay su cas. Segun e abogado, e victima a keda su so cu e testigo H. y cu Jose Geerman mientrastanto lo por a pega soño tambe. E abogado ta haya cu den e proces verbaal no tin nada concreto cu no ta descarta cu e asesinato lo por a tuma lugar riba 4 y no 5 di februari 1977. E la sigui bisa cu niun hende no por sospecha cu e homber H. tambe lo por a comet’e e asesinato aki y despues bay su cas. Aki tin posibilidadnan real cu e dos personanan aki tambe lo por a asesina Jose Geerman. Despues e abogado a sigui riba explicacionnan di e diferente raportnan traha den cual entre otro vingerprint por keda basta largo marca.
Abogado Sjiem fat pidiendo pa laga su cliente den libertad
Por ultimo e abogado a haya cu tin hopi duda di e culpabilidad di su cliente y a pidi Hof pa laga su cliente den libertad. Despues cu Huesnan a retira pa delibera un rato riba e peticion di e abogado Sjiem Fat, e presidente di Hof a bin bek bisando cu hof a rechasa e peticion di abogado Sjiem Fat, Nicolaas ta keda cera. Segun e abogado su cliente a firma su culpabilidad despues di a wordo maltrata pa dos ora largo door di polis y durante e reconstruccion e la wordo bisa kiko e mester haci.
E acusado a conta kiko tur e la haci riba e dia di 4 pa 5 di februari 1977
Den corte na momento cu hues a puntra R. Nicolaas si e ta culpabel di a asesina Señor Geerman, e la contesta cu e no a mata Jose Geerman. E la conta cu dia 4 di februari 1977 e tabata na su cas na Zeewijk, hunto cu e doño di e cas, cu ta famia Maduro y cu algun amigo di e famia, nan a sinta henter dia na cas dal betro e.o nan a bebe brandy, despues nan a sigui cu rum.
E acusado a pasa varios caminda y a topa varios amigo
E acusado a sigui conta cu mas den oranan di atardi, e la sali bay dal un keiro den e caya principal di San Nicolas. E tabata bashi y tabata tin solamente 5 pa 10 florin cu ne. Entre 8 ‘or y 8’or y mey ela bay bishita un bon amigo un tal Iri kende ta un meneer di scol y supuestamente e tabata yudando Nicolaas skirbi un buki. Su amigo Kock a yude cu 3 florin. Aki hues a remarca segun e raport di reclassering Iri a declara cu ela mira Nicolas despues di 11’or. E acusado a keda insisti cu e meste tabata prome cu 9’or paso Weg Fontein Rumshop ta cera 9’or. Segun Nicolaas ta na weg Fontein Rumshop e la bay cumpra un botter di rum. Prome cu ela bay di Iri su cas, e la bay cumpra dos cerbes pa nan bebe. E acusado a bisa cu banda di 9’or e la bay bishita un amigo di dje Jossy na weg Fontein, pero e no tabata na su cas. E lo a bay busca placa fia cerca Jossy. Despues cu e la sali for di Jossy su cas e la sigui, e la bay cumpra un botter di rum y dos coca cola. Na caminda e la topa bin topa cu Daal, Marcelo, Rombley y Arends y Oiky. Nan a manda dos of 3 rond, e la bebe dos of tres Cerbes. Na e momentonan ey ainda e tabata tin e botter di rum y e dos coca colanan.
E acusado a conta cu despues di mey anochi e la bay dal un keiro den centro di San Nicolaas
E la sigui conta cu unda cu e la bay e tabata den compania di sr. Kappel. Den careda di 11’or Kappel a bira burachi y e la hibe su cas. Na e cas di kappel e la dal 3 sigaria. Den careda di mey anochi e la bay bek den centro di San Nicolas, pero prome cu esey e la pasa su cas cambia paña. E la bisti su jacket di jeans pa motibo cu den e temporada ey anochi ta bira mas frieu.
Bebiendo, topando amigo, tambe bendiendo y dealmento di marihuana
Den e centro nocturno di San Nicolas durante su bueltanan den e cayanan, tur caminda e tabata topa cu amigonan, na China Clipper e la topa cu Joy, despues e la bay na Tropicana, e tabata tin poco marihuana cu ne y a haci deal di marihuana, asina e la haya 5 dollar plus 10 florin. Hues a remarca cu Joy a declara cu ta cu un papel di 25 fls e la paga, Nicolaas a nenga te cu e la bisa hues, cu e la fia Joy 5 florin.
Asina segun su persona su anochi a sigui bebiendo alcohol, topa cu su amigonan, bendiendo su marihuana y haci deal pa bende mas marihuana, paso e no tabata tin tur e marihuana riba dje, pero na su cas e tabata tin mas.
Segun su persona e la pasa cu un amigo den Pastoor Hendrikstraat
Segun su persona despues cu e la caba di keiro den Centro di San Nicolaas, e la pasa den Pastoor Hendrikstraat, e tabata acompaña pa un amigo y segun un testigo enberdad nan a mir’e cu un amigo pasa den Pastoor Hendrikstraat, pero kiko a sosode exactamente e marduga di 5 di Februari 1977 a/ta keda un misterio.
Riba 13 di februari 1979, hof a sentencia R. Nicolaas cu 15 aña di castigo di prison
Un cos ta sigur, for di investigacionnan haci a sali na cla cu e paña cu e la bisti e anochi aki, tabata na sanger humano, e mesun sanger cu tabata gespart na muraya den cas di Jose Geerman. E parti di Pastoor Hendrikstraat pasa banda di cas di Jose Geerman pa bay su cas na Zeewijk, con y kiko a pasa keda misterio. Riba 13 di februari 1979, Hof na Corsou a dicta sentencia, e acusado R. Nicolaas a keda condena na un castigo di prison di 15 aña. Maske cu Procureur General y Fiscal Arps a pidi 20 aña di castigo di prison pa e asesinato aki, pero Hof no a haya cu tin prueba di asesinato, pero si a conclui cu ta trata di homicidio den cual riba 5 di februari 1977 Jose Geerman a bira e victima. Pa e motibo aki R. Nicolaas a haya 15 aña di castigo di prison.
E aña aki a haci 44 aña cu Jose Geerman a bay sosega, nos di arubanative.com, nunca a conoce Sr. Jose Geerman y ni su famia, si e tabata casa, divorcia of si e tabata tin un famia. Tampoco nos no conoce e asesino, di fam Nicolaas si e ta bibo ainda, ni si e ta na Aruba . E ta un susedido cu lo bay den historia como un caso misterioso y dificil pa compronde. Den nos investigacion nos no a encontra e motibo real pakiko Nicolaas lo por a asesina Jose Geerman.
UPDATE 28 februari 2021:
Na 1971, Jose Geerman, su ruman homber Simon Geerman tabata riba e prome lista di MEP, Betico e tempo ey semper tabata bishita Jose Geerman pa conseho y guia, como cu e tabata un politico grandi den su tempo. Alabes e tambe tabata un persona cu tabata kier a mira su isla liber, como partner igual den Reino Hulandes y no manera tempo di Antiyas bou di Corsou.
R. Nicolaas a sinta su castigo te na aña 1988, despues a bay biba na Hulanda y na mei di aña 2005, e la wordo cruelmente asesina.
Update: 5 maart 2021
Sr. Jose Geerman tabata casa cu Sra. Marina de Veer y hunto nan a haya tres yiu, dos homber y un muhe.
Gobierno di Aruba na 1995 a inicia un proyecto cu tabata un plan di e gobierno anterior, pero cu a keda para. E proyecto tabata nombra cayanan na baluartenan di Aruba. Riba 7 di september 1995, gobierno di Aruba a cambia e nomber di Congoweg pa caya Jose Geerman.
Investigando y lesando informacionnan nos por a conclui cu Jose Geerman, tabata mustra di tabata un persona cu un caracter fuerte y tabata para na banda di e homber chikito, tambe e tabata un defensor di nos naturalesa, e tabata stima Aruba, su tradicionnan, su cultura etc. E tabata un persona cu kier a mira su isla keda perserva. Jose Geerman no tabata solamente un politico, pero un escritor, defensor di Aruba, un persona patriotico y tabata para pa locual e ta kere aden. Jose Geerman no tabata tin miedo di expresa su mes, pero di otro banda e tabata un persona humano cu a duna un otro di come, bebe y drumi y a wordo paga cu morto, un traicion hopi cruel.
Fuente:Danki na varios persona cu a colabora cu informacion y potret, Amigoe di Curacao, Esso News y hopi mas


c: text/html

text:
Distanciamento ta un di e metodonan pa reduci e risico di contagio pero kico esaki nifica enrealidad.
Distanciamento social ta encera cu no mester bay luganan pa socialisa. P’esey mester evita reunionnan na cas di famia, na lama, club nocturno of cualkier otro luga cu tin como meta socialisa cu otro persona cu no ta biba hunto cubo.
Distancia fisico ta encera, mantene un distancia fisico di minimo di 1.5Mt for di otro persona pa minimalisa e risico di transmicion di Covid-19. Limita contacto fisico serca cu otro persona ta e miho manera pa reduci e plamamento di e virus.
Dicon mester practica distanciamento?
Covid-19 ta transmiti su mes principalmente entre persona cu tin contacto cercano pa un periodo prolonga. E plamamento ta tuma luga ora un persona infecta ta tosa, nister, papia, grita of canta y e particulanan contamina ta sali for di su boca of nanishi y ta keda expulsa den aire pa despues caba den boca of nanishi di e personanan rond. E particulanan aki ta wordo inhala y ta drentra den e pulmon.
Investigacionnan reciente ta indica cu esnan infecta, pero sin sintoma, probablemente tambe ta yuda den e plamamento di Covid-19. E personanan aki por plama e virus prome cu nan haya sa cu nan ta positivo, p’esey ta importante pa mantene un distancia minimo di 1.5Mt semper, aunke abo y e otro persona no tin sintoma. E distanciamento ta specialmente importante pa e personanan vulnerabel cu ta sufri un riesgo mas grandi di haya complicacion severo di e virus aki.
Si mester sali, tene e consehonan aki den consideracion:
• Prepara bo salida: tene den consideracion e opcionnan di distanciamento pa transporta bo mes di e manera mas sigur, sea bo ta core bais, uza transporte publico of comparti auto cu otro persona.
• Limita e cantidad di luganan cu bo ta bishita riba un dia: evita luganan hopi frecuenta; purba sali solamente si ta necesario. Evita para den rij y si ta posible uza mas tanto servicio na bo auto, take away of servicio di ‘delivery’. Mantene distancia minimo na tur momento y uza bo tapa boca semper.
• Opta pa actividadnan social cu ta sigur: Mantene contacto social cu amigo y otro famia cu no ta biba cu bo, via yamada, ‘video call” of social media. Corda ariba e medida di prevencion di samenscholingsverbod cu a wordo implementa pa yuda cuida bo.
• Mantene distancia den luganan hopi frecuenta: ta miho pa evita luga y reunionnan caminda ta dificil pa mantene e distancia minimo di 1.5Mt. Sea atento y sigui e areanan marca ariba vloer y cualkier ‘sign’ cu regla den establecimiento/luga.
• Ora di haci ehercicio: evalua si caminda bo ta haci ehercicio bo por mantene e distancia minimo. Particulanan cu ta sali for di boca y nanishi por keda circula den aire.

robotstxt: allowed

filter: keep


text:
Despues di cu polis a detene 3 persona na e accidente na e rotonde banda di ex-Drive-Inn, y a hiba nan na warda di Shaba como cu nan niun por a mustra di tin documentonan valido pa estancia na Aruba a dicidi pa hiba nan Guarda Nos Costa. Unda ayanan lo bay averigua un ke e otro si nan mag of no keda na Aruba. E damanan un ta un di esnan cu tabata envolvi den e video di patruya 37 como actriz y e otro tabata esun cu a grab’e, mientras e di 3er tabata hunto cu ambos.
UPDATE: Un rato despues como arte di magia nan tur 3 a ser laga den libertad!


text:
Ta investigando si acaso ta crimen of no - ORANJESTAD (AAN): Diahuebs mainta algo prome cu 11:30 am, a drenta notificacion na Polis cu tin un candela, y hendenan a haya un persona sin bida, y su curpa ta kima tambe.
Mesora Polis como tambe Cuerpo di Bombero a acudi na Brikstraat den e area meymey cu Timonstraat, cu ta e caya pabao di Venezuelastraat cu ta drenta Madiki.
A yega y a bin nota cu e bisiñanan eybanda mes a usa un slang di awa pa paga e candela. Y paden tabatin un persona cu ta basta kima, y cu no ta duna señal di bida.
Mesora Polis a seya e area, y a notifica demas autoridadnan, incluyendo oficialnan hudicial cu a yega hunto cu personal forensico di BFTO. Esaki ta pa haya sa si acaso ta un accident a socede, of ta algo criminal a keda registra.
E victima mes a wordo identifica como Francisco Aquiles Sanchez, mihor conoci como Fanfa Sanchez, di 76 aña di edad, naci dia 3 di december 1944. E tabata un persona cu den pasado tabata papia na emisora di Voz di Aruba tambe.
Kizas e ta un crimen? Pasobra Fanfa a caba di cobra su placa di pensiun riba Diahuebs mainta mes.
Pesey mes Recherche tin di investiga tur esaki, y tende testigonan. Cualkier hende cu informacion, por duna esaki na Tipline di Polis na 111-41.
Na final, personal di Funeraria a keda encarga pa transporta e restonan mortal.
Na famia di e fayecido, DIARIO ta extende su mas profundo palabra di condolencia. Cu Fanfa sosega na paz.
https://diario.aw/categories/noticia/policial/candela-den-cas-a-causa-morto-di-fanfa-sanchez#sigProId7f137b0a92


text:
“Ta spera di por tin bon cooperacion y conbersacionnan cu tur departamento den area di Husticia den e proximo 4 añanan”
ORANJESTAD– Minister di Husticia y Asuntonan Social, Rocco Tjon a duna un resumen di e prome dianan di trabou indicando tambe e retonan den e dos areanan aki. Den e prome siman ya caba Minister Tjon a cuminsa sinta cu e sindicatonan cu tin representantenan den area di Husticia of Asuntonan Sociaal. Total tin mas o menos 60 departamento of fundacion cu ta cay bou di e carteranan aki y ta imporante pa scucha nan pa asina haña un bon conocemento di nan mes kico nan tin como prioridad.
“Obviamente como Minister y como Gobierno nos tin nos vision loke nos kier logra e 4 añanan nos dilanti pero mi ta kere ta hopi importante tambe pa incorpora e ideanan di e trahadonan mes den e vision aki. P’esey un carta a wordo manda pa tur director, presidente y hefe di departamento pa despues entrega un ‘startnotitie’ pa asina nos por tene cuenta cu tur nan puntonan den e ‘beleidsvoornemen’ cu ta cuminsa den Presupuesto 2022 cu ta un ehercicio cu ta andando aworaki”, Minister Tjon a duna di conoce.
INDEPENDISA SCOL DI POLIS:
E titular di Husticia a duna di conoce cu tin diferente cambio importante cu su Ministerio lo kier trece padilanti. Lo instala diferente comision di trabou pa un decreto ministerial den e proximo dianan. Un di e comisionnan ta pa logra independisa e Scol di Polis. E Minister a remarca cu tur partner den Husticia ta haña esaki un bon idea pa motibo cu esaki ta baha gastonan pero lo ofrece un eneseñansa di calidad mas halto ainda pa ful e cadena di husticia pero tambe pa e sector publico den su totalidad. Esaki ta un ehercicio cu lo cuminsa y mestrer culmina den un academia di husticia.
FONDO DI ASISTENCIA PA VICTIMA DI DELITONAN RELACIONA CU VIOLENCIA
Den su maneho, Minister Tjon kier introduci pa otro aña caba un fondo pa duna asistencia na victimanan especialmente victima di delitonan relaciona cu violencia. Esaski ta un concepto cu ta conoci na Hulanda y na Boneiro. E Minister tin tur confiansa cu esaki ta un iniciativa sumamente bon pa victimanan di delitonan cu tin un aspecto di violencia incorpora den dje y ta un idea cu ta wordo carga tambe door di Procurador General.
JUSTITEEL VIERLANDEN OVERLEG
Un reunion importante tambe cu a tuma luga ta e ‘Justiteel Vierlanden Overleg’ cu ya pa hopi aña ta tumando luga y obviamente ta necesario pa tin continuidad di esey. Importancia di esaki ta cu tin un agenda strategico cu ora di bay e reunionnan na Hulanda tambe den e ‘Justiteel Vierlanden Overleg’, por tin e puntonan di agenda cu ta importante pa Aruba. Un punto crucial ta e retonan cu Aruba ta wordo confronta cu ne na nos frontera.
“Ayera mes nos tabata tin un caso y mi mester bisa, hopi bon trabou y cooperacion entre Guarda Costa y Cuerpo Policial caminda bo ta wak mas y mas nan ta cuminsa traha miho cu otro caminda a logra gara personanan cu a purba drenta Aruba. Asina bo ta mira mas y mas e instrumentonan cu a wordo poni na disponibilidad di tur e departamentonan aki manera un radar, mas boto riba lama y e helicopter. Bo ta mira nan ta mas sincronisa cu otro pa por traha miho cu otro”, Minister Tjon a duna di conoce.
UZO DI NOS ARUMILLERSNAN:
Un punto hopi importante tambe ta uzo di nos Arumillersnan. Minister di Husticia a expresa su satisfaccion cu tur e departamentonan den e cadena ta particamente wak e balor agrega tambe den e grupo aki. Den un futuro cercano lo bay wak tambe un maneho con lo por bay utilisa e coleganan aki miho den tur e retonan cu Aruba a wordo confronta cu ne. Esaki tambe ta un di e exigencianan of peticionnan di Hulanda den e landpspakket.
KLAS NOBO PA BRANDWEER Y INMIGRACION:
Minister Tjon a duna di conoce tambe cu dentro di poco lo haci anuncio caminda lo bay start un klas nobo pa Brandweer cu tin reto di vergrijzing den e departamento y otro klas pa Inmigracion cu pa hopi tempo caba tin e reto di falta di personal. Pa esaki ya tin fondonan presupuesta y e klasnan ta sumamente necesario pa e departamentonan aki.
“Mi ta wak bek riba dos siman di trabou hopi druk pero sigur fructifero na unda hopi informacion a wordo treci dilanti door di e departamentonan. Mi ta gradici nan tur pa e tempo cu nan ta pone pa reuni cu mi y ta spera tambe di por tin bon cooperacion y conbersacionnan cu tur departamento den area di Husticia den e proximo 4 añanan”, Minister Rocco Tjon a duna di conoce.


text:
Aruba Airport Authority N.V. (AAA), compania cu ta maneha y opera Aeropuerto Internacional Reina Beatrix (Aeropuerto di Aruba) ta raporta e siguiente informacionnan di trafico aereo:
- Aeropuerto di Aruba lo opera 80% di su schedulenan di juni 2019 (prome cu pandemia) den 2021. Tur region a mustra aumento e luna aki.
- E averahe di “load factor” di pasahero na salida ta 69.5%, compara cu 85% na 2019.
- Cantidad di servicio: 25 pa dia, compara cu 35 na 2019.
Aerolineanan ta agregando mas ruta nobo y ta rebibando rutanan bieu, mirando cu pasaheronan kier biaha pa placer den zomer, si mira cu e percentahe di personanan vacuna ta sigui aumenta na Merca.
Segun e schedulenan di Cirium combina cu e configuracion di asiento di CAPA Fleet Database, Aeropuerto di Aruba su schedulenan di buelo (cu ta traduci den “air seat capacity”) p’e tercer kwartaal y Winter 2021-2022 ainda ta mustra recuperacion di 83% y 94% di e nivelnan di 2019.
Latino America ta sigui corta mas hopi en comparacion cu e otro regionnan. Obstante esaki, e ta sigui un tendencia di mehoracion modesto desde medio spril pa lat den mei cu Brazil, Argentina y Colombia teniendo e cantidadnan mas halto di casonan den Sur America.
E capacidad general di asiento ta mustra di ta 80% di e nivelnan prome cu e pandemia entre juni cu deptember, yegando 94% entre november cu december, dependiendo riba e exito di e programa di vacunacion Latino Americano y e recuperacion di e mercado di aviacion “multi-speed”, cu e potencial general di trafico pa winter di 75-100%.
Zomer 2021 | “Highlights” di e schedule:
Norte America
- American Airlines a aumenta buelonan diario (7) for di Charlotte na 3 buelo diario (21) pa e lunanan peak Juni y Juli.
- American Airlines a reanuda 1 buelo semanal riba Diasabra for di La Guardia desde 12 di Juni.
- United Airlines a aumenta servicio for di Washington for di 3 buelo semanal pa 1 buelo diario (7) den Juni.
- JetBlue lo aumenta servicio for di JFK for di 14 pa 17 buelo semanal na Juli.
- WestJet su fecha tentativo pa cuminsa bek ta 6 di November, 2021, cu 2 buelo semanal for di Toronto.
- Air Canada su fecha tentativo pa cuminsa bek ta 11 di September, 2021 cu 2 buelo semanal for di Toronto.
Latino America
- Avianca tin plan pa aumenta servicio for di 4 pa 5 buelo semanal (buelo di Diaranson) for di Bogota pa e lunanan peak di Zomer cu ta july – augustus.
Europa
- KLM lo cuminsa cu buelonan diario (awor tin 6 buelo pa siman) for di Amsterdam (via Boneiro) na juli.
- KLM a agrega 3 buelo semanal extra p’e simannan peak di Zomer for di 23 di juli pa 15 di augustus, 2021.
- TUI NL a aumenta servicio for di 1 pa 3 buelo semanal for di Amsterdam (via Curacao) den juni y ta plania pa agrega 1 buelo extra riba diamars cuminsando 6 di juli te cu october 2021.
- TUI UK ta plania pa cuminsa bek cu 1 buelo semanal pa henter aña for di Gatwick desde 7 di juli, 2021, pendiente e revision di e Gobierno Ingles di paisnan cu ta cai den e categoria berde.
Aeropuerto di Aruba ta sigui actualiza e informacion riba e aerolineanan segun informacion ta bira disponibel. E schedulenan di buelo ta cambia constantemente y por cambia na cualkier momento di dia.
Bishita e pagina di “Flight Schedules” pa mira e schedule detaya di Zomer y e ultimo informacionnan confirma ricibi for di aerolineanan partner na https://www.airportaruba.com/flight-schedules.
“E atmosfera di demanda ta indiscutiblemente positivo cu nos aerolineanan agregando capacidad y destinacionnan nobo dor di aumenta frecuencia di buelo. Nos ta sigur cu nos ta bay bolbe mira volumennan halto den e lunanan importante di e kwartaal cu ta juli, augustus y september,” Aeropuerto di Aruba su Air Service Development Manager sra. Jo-Anne Meaux-Arends.


text:
ORANJESTAD, Aruba – Seleccion Nacional di Bowling a biaha pa Guatemala y a participa na e torneo di Confederacion di Bowling Centro Americano y Caribe dianan 24 di juni pa 2 di Juli 2017. E torneo aki tabata importante pasobra e miho 10 paisnan ta clasifica directamente pe Weganan Centro Americano y Caribe Baranquilla 2018. A participa un total di 17 pais di Centro Americano y Caribe. Tanto seleccion femenino y masculino a logra clasifica directamente pa Weganan CAC 2018.
E seleccion nacional di Aruba tabata forma pa Jason Odor, Yannick Roos, Renald Thiel, Errol Brown, Oswaldo Dijkhoff y Valentino Jacobs den categoria masculino, mientras categoria femenino tabata forma pa Kamilah Dammers-Nadal, Thashaina Seraus, Jeadine Luidens, Shakaina Querrero, Giaira Arends y Betiza Koolman. Hunto cu e hungadonan di bowling a bay e delegado y coachnan Alexander Biesum y Rita Lopez-Henriquez y assistent Anthony Tjin Kon Fat. Tur dos team den diferente categoria a duna tur loke ta por den condicionnan dificil cu tabata un poco sorpresa pe hungadonan di bowling.
E meta principal di e seleccion nacional di bowling tabata pa clasifica pe weganan di Centro Americano y del Caribe. “Nos tin medaya di oro pa defende, pero nos kier a clasifica”, Kamilah Dammers-Nadal a indica orguyosamente. Nan a competi den categorianan di single y double den e prome 2 dia, pero nan no a bay mucho bon. Durante e di 3 dia di competencia e trio a cera cabes y a bataya fuerte, unda cu nan a gana paisnan grandi. E paisnan aki a presenta na e torneo cu teamnan di hungadonan profesional, pero asina mes e trio a percura pa yega te final y a logra bay cu medaya.
Jeadine Luidens tabata contento di a logra e medaya di plata cu el a gana den categoria di Trios. Den a categoria di Trios el a competi cu Kamilah Dammers-Nadal y Thashaina Seraus. “E no tabata asina facil, pero hunto semper nos a logra y nos a struggle na caminda. Nos a bin bek y nos a bay pe”, Jeadine Luidens a bisa, kende tabata contento di nan logro. Kamilah Dammers-Nadal, Thashaina Seraus y Jeadine Luidens ta competi hunto pa algun aña caba. Tambe tanto Kamilah Dammers y Thashaina Seraus a logra cay entre e miho 8 di nos region. Pa clasificacion pe Weganan Centro Americano del Caribe Baranquilla 2018, a suma hunto e puntonan di tur evento di cada atleta cu nan a logra.
Un pabien ta bay na tur atleta cu a logra clasifica. Aruba lo bay tin 12 atleta pa e siguiente Weganan di Centro Americano y del Caribe. ARBAS ta gradici Minister di Salud Publico, Cuido di Nos Grandinan y Deporte, Dr. Carlos “Alex” Schwengle y su Ministerio pa su atencion pa cu deporte. Un danki grandi ta bay na Comite Olimpico, Comision di Subsidio y na CEMEDAR cu ta mustrando un profesionalismo grandi ariba tereno di deporte en general. Minister Schwengle tabata contento di mira con leu Aruba a yega den bowling y a desea nan pabien y exito den Weganan Centro Americano y Caribe Baranquilla 2018.


text:
Sala Nel Petronia
Sala Nel Petronia ta ofrece un espacio comodo pa un prijs rasonabel. Disponibel pa miembro y no miembro cu diferente comodidad.
Sala Bruce Crispin
Sala Bruce Crispin ta e sala ideal pa workshop, actividad y hopi mas. Un sala agradabel y cu diferente comodidad.
Sala Bruce Crispin Plus Patio
Haci uzo di nos Sala Bruce Crispin plus nos patio y bar cu cushina. Ideal pa fiesta, brindis y mas.
Patio y Bar cu cushina
Nos ta ofrecebo e oportunidad di huur nos patio y bar cu cushina sin necesidad di un sala.


text:
WILLEMSTAD – Politika na Kòrsou en general a bira un aktividat asina sushi i oportunista ku no ta straño ku hopi hende no tin konfiansa den e kandidatonan aktual pa elekshon di Parlamento ni algun dje inisternan ku ta den gobiernu pero ku pronto lo tin di bati retirada.
Siman pasá e korant aki a referi na e kèintura i ansha ku tin den serka Minister Zita Leito pa nombra mas tantu komisario posibel den posishonnan ku ta vakante den empresanan di Gobiernu pa dje forma aki ora ku un koalishon nobo subi na mando, no tin espasio pa nan nombra nan hendenan di konfiansa den e funshonnan ei.
Karta ta saliendo ku velosidat di mitrayur “rat-tat-tat” di mr. Donald de Palm, Direktor di SBTNO pa raporta na Ministernan ki nota e por duna e kandidatonan predilekto dje Minister pa kendenan el a manda pidi e evaluashon obligatorio.
Mientrastantu e Minister ta sigi lora su mes den mas problema ku broyo ku ni ku tentakulo di zeekat e no por resolvé problema ku e mes ta krea.
Siman pasá mes e Minister tabata envolvi den bululu pa un tereno na Jandoret kaminda batayon di simpatisante a bai kana den mondi tur na kamisa largu, pero a haña nan na kareda pa drenta outo kore bai ora yiu di un pionero ku a promove práktika di deporte, nan a kita tereno for di dje.
Ku ta trata aki di konsentrashon di poder i ehersisio di influensia den maneho i direktiva dje kompanianan ta mas ku opvio i kasi-kasi por ser konsiderá komo ilegal, inmoral i kriminal ounke e proposishon pa nombra komisario den dos diferente NV ta den un bachi legal.
E dos kompanianan en kuestion kaminda e Minister ke nombra e mesun persona ta Curt Belfor, kende ta hurista.
E proposishon en kuestion a yega ofisina di mr. Donald de Palm dia 22 di januari ultimo pa nombra komisario den Hunta di Komisario na Woningbouw Curaçao N.V.
E persona ku ta komisario den dos diferente NV di Gobiernu ta sr. Curt Belfor, eksperto huridiko den e futuro joint venture entre Fundashon Wega di Number i Fundashon Wega di Plaka ku lo bai kai bou di un paraplu.
E hecho aki a sobresali, pasobra e propio partidonan ku ta den kampaña elektoral ta papia kuenta di duna hende chèns, pero si ora tin chèns i e mesun hende ta haña chèns dos biaha, no tin repartishon hustu.
Un dje faktornan ku lo por yuda frena e tipo di faboritismo aki ta si huntu ku e proposishon di Minister pa nombra un kandidato pa komisario, e manda e lista di komisarionan ku ta den hunta aktualmente.
Di e manera aki SBTNO por hasi un chekeo i eventualmente lo por hasi un anotashon, no rektifika ni hala Minister su atenshon, pasobra nan ta hasi loke nan tin gana di tur manera, pero sikiera a anota esei pa futuro.
Den e kaso di nombramentu di komisario na Woningbouw nos a nota tambe un tendensia ku tin den e Ministerio di Zita Leito pa nombra Hulandes-Europeo siendo ku ya kaba tin reklamo ku hendenan ta puntra pa ki ta manda yiu di tera bai studia pa ora nan kaba, ta Hulandes Europeo ta den tur funshon kaba.


text:
Donny Rasmijn ta adverti contra nepotismo
Diahuebs dia 26 di oktober 2017 sr. Donny Rasmijn a haci uso di su ultimo oportunidad di hiba palabra como parlamentario den Parlamento, en todo caso pa awo, pa duna diferente advertencia. Nepotismo: Haci abuso di bo posicion y poder pa faborece famia y amigonan, especialmente door di duna nan trabou, por ehempel den (departamentonan di) gobierno. Un forma di patronahe politico.Nepotismo den pasado, presente y futuro Sr. Rasmijn a expresa cu nepotismo ta tumando luga na Aruba pa hopi aña.
Comision ta evalua cambionan den sistema parlamentario Hulandes
Na januari 2017 un comision Hulandes, Staatscommissie parlementair stelsel, a wordo forma pa investiga si mester trece cambio den e democracia parlamentario di Hulanda. Mientrastanto e comision a presenta un rapport riba e prome fase di nan investigacion, cual ta un ‘probleemverkenning’. E comision a analisa puntonan fuerte y debil di e democracia parlamentario Hulandes y a yega na seis punto riba cual nan lo enfoca durante nan investigacion. Presidente di e comision, sr. Johan Remkes, a
MEP, POR y RED ta presenta nan puntonan di salida pa un programa di gobernacion
Dia 17 di oktober 2017 lidernan di partidonan MEP, POR y RED a presenta un acuerdo di formacion. E acuerdo aki ta delinea e puntonan di salida pa un posibel coalicion. E puntonan principal ta ‘bon gobernacion’, ‘finanzas publico balansa y duradero’, y ‘e ser humano central’. E acuerdo tambe ta menciona un investigacion di e situacion y riesgonan financiero di Aruba, y un investigacion den departamentonan y companianan gubernamental cu ta sensitivo pa corupcion. E acuerdo a wordo firma pa e
‘RAIZ lo hiba oposicion pafo di Parlamento a base di principio y vision’
No ta usual cu un partido cu no a logra asiento ta wordo considera como un di e ganadonan di eleccion. Den e caso di RAIZ, hopi ta considera nan resultado di 2.107 voto un victoria. Especialmente teniendo bista riba futuro. ArenaPoliti.co a aserca e lider di RAIZ, sr. Ursell Arends, pa haci pregunta tocante nan campaña, kico nan lo haci pa sigui crece como partido y cua tres plan di RAIZ nan kier wak den e plan di gobernacion di e siguiente gabinete cu lo goberna Aruba.Kico di e campaña pa
Transparencia den financiamento di partidonan politico Hulandes
Relaciona cu e eleccion parlamentario di Hulanda na maart 2017, partidonan politico Hulandes mester a entrega relatonan mustrando placa cu nan a haya (sponsors) y nan debenan. Tambe mester a entrega un relato di e placa cu candidatonan individual a ricibi. Esaki ta un obligacion segun e ley di financiamento di partido politico Hulandes. E ta conta pa tur partido cu ta bay participa na un eleccion parlamentario, mientras cu partidonan cu representacion den Parlamento (Eerste/Tweede Kamer) mester
Luz Berde pa Geel cu Blauw?
No mas cu shete minister. Castigo minimo pa pedofiel. Drones, radar y helicopter pa vigila nos costanan. Ampliacion di e canasta basico. Elimina impuesto riba pensioen di biehes. Evalua legalisacion di uso medicinal di cannabis. Esakinan ta algun di varios punto cu partidonan MEP y POR tin en comun. Banda di tin basta en comun pa loke ta trata proposicionnan, e cantidad di acusacionnan di MEP contra e lider di POR, sr. Otmar Oduber, a baha drasticamente durante tempo di campaña. Esaki a mustra
Ken ta informador Arie Swaen?
Diabierna 29 di september a keda confirma oficialmente cu mr. Arie Swaen a wordo nombra como informador di e proximo gobierno. E informador ta e persona encarga cu investiga e opcionnan pa forma un gobierno despues di un eleccion. E ta wordo nombra pa gobernador (como representate di rey y gobierno di Reino) y ta raporta su progreso na gobernador regularmente. Ta anticipa cu pa fin di siman aki e prome informe intermedio lo wordo entrega na gobernador Alfonso Boekhoudt. E tarea di informador E
Desaroyo Politico di 1985 pa 2013 den tres imagen
E siguiente ilustracionnan ta duna un bista di e desaroyo politico di eleccionnan di 1985 te cu 2013. E ilustracionnan ta enfoca mastanto riba partidonan cu ta participa na eleccion 2017. Partidonan cu no ta existi mas of no ta participa na eleccion 2017 ta refleha solamente den e prome ilustracion bou di ‘Tur otro partido hunto’. Un excepcion ta PDR, cu pa motibo di relevancia di desaroyonan politico a wordo inclui den e ilustracionnan. Den e prome ilustracion por observa e porcentage di
Tur programa di partido pa Eleccion 2017 & Pakico vota pa ....?
ArenaPoliti.co a aserca cada lista politico pa eleccion 2017 y a puntra pa contesta den max. 300 palabra pakico pueblo mester vota pa e partidonan respectivamente. E partidonan a haya cinco dia pa contesta. Aki por lesa e contestanan di esnan cu a contesta. Tambe por download programa di partido di cada partido. Por ultimo, por wak tur e listanan di candidato pa eleccion 2017, cu informacion adicional tocante e cantidad di voto y posicion riba lista pa eleccion 2013. E secuencia ta igual na e
‘Asina nos por baha prijsnan na Aruba’
Un di e puntonan di programa cu e lider di UPP ta dunando prioridad ta introduccion di un mededingingswet y un mededingingsautoriteit pa sigura control riba cumplimento cu e mededingingswet. Sr. Candelario ‘Booshi’ Wever, candidato #1 riba e lista combina PPA/UPP, ta sigura cu su coleganan di PPA tambe ta di acuerdo cu introduccion di un mededingingsautoriteit.Kico e ta? Sr. Wever: “Cu un mededingingswet nos por prohibi y preveni cu companianan ta haci palabracionnan cu otro pa tene prijsnan di
RAIZ su vision pa un E-government
Transparencia den gobernacion ta un prioridad pa partido RAIZ. Un forma cu RAIZ kier realisa esaki ta door di transforma nos gobierno den un ‘E-government’. Pero den e vision di RAIZ, un ‘E-government’ por percura pa mas cu transparencia. ArenaPoliti.co a acerca partido RAIZ pa haya mas informacion di e proposicion pa transforma nos gobierno den un E-government. Sr. Ursell Arends, lider di RAIZ, a percura pa un splicacion mas amplio di nan vision.Digitalisacion y automatisacion Ursell Arends:
E plan di ReD pa consulta cu pueblo
E slogan pa eleccion 2017 di partido ReD Democratico ta “Voz di pueblo den Parlamento.” Un forma cu e slogan ta refleha den e plannan di ReD ta cu ReD kier introduci un sistema digital pa esnan cu registra serca ReD laga sa nan opinion riba leynan cu ta wordo trata den Parlamento. Den otro palabra; un tipo di encuesta/referendum digital prome cu cada votacion den Parlamento. E sistema digital ta DemocracyOS y ta wordo usa pa cierto partido den otro pais. E programa di ReD ta bisa tiki di e
58% ta prefera un Coalicion
E resultado di e encuesta di ArenaPoliti.co tocante un Mayoria Absoluto vs. un Coalicion ta cu 58% di participante ta prefera cu e siguiente gabinete cu goberna nos pais ta uno a base di un coalicion. E pregunta tawata ta: ‘Kico bo ta prefera como e siguiente gabinete cu lo goberna Aruba?’ E encuesta tawata tin dos opcion como contesta, sea ‘Un (1) partido a base di un mayoria absoluto’ of ‘Un coalicion di dos of mas partido hunto.’Di e 773 votonan, 452 tawata pa un coalicion, y 321 pa un
Cambio den Kiesverordening: argumento, e proceso legislativo y un ‘boycott’ [entrevista]
Pa hopi tempo caba un posibel cambio di nos Kiesverordening a keda un topico di discusion. Ta trata di un cambio pa percura cu e secuencia di cua candidatonan riba un lista ta bira parlamentario bay a base di cantidad di voto enbes di posicion (number) riba lista. Ora parlamentario di MEP sr. Dangui Oduber a entrega un iniciativa di ley pa realisa e cambio aki, hopi a spera di wak e tratamento den Parlamento di e concepto di ley aki prome cu eleccion. Esaki te ainda no a tuma luga.
Encuesta: Mayoria Absoluto of Coalicion?
A base di con pueblo vota dia 22 di september proximo, e siguiente gabinete cu lo goberna Aruba lo wordo forma. Si un (1) partido logra 11 of mas asiento (un mayoria absoluto) e partido lo tin suficiente asiento den Parlamento pa forma un gabinete y goberna su so. Si ningun partido logra por lo menos 11 asiento, dos of mas partido cu hunto ta yega por lo menos 11 asiento den Parlamento lo mester forma un coalicion y goberna nos pais hunto. Desde Aruba su Status Aparte nos a conoce gabinetenan
‘Aki ta unda MEP ta diferencia di AVP pa cu sostenibilidad’
ArenaPoliti.co a tuma contacto cu parlamentario di MEP, sr. Chris Romero, pa haya sa mas di e vision di MEP pa loke ta trata sostenibilidad. Sostenibilidad ta un concepto amplio, di cual medio ambiente ta forma parti di dje, pero cu ta encera hopi mas aspecto. E Sustainable Development Goals cu Nacionnan Uni a defini ta duna un ilustracion di diferente aspectonan cu sostenibilidad ta encera. Sostenibilidad ta un topico hopi discuti na Aruba. Pa haya sa con e vision di MEP pa loke ta trata
E rol di e religion Cristian den gobernacion di pais Aruba, segun AVP
Religion ta afecta nos comunidad den diferente forma. Hopi a tende di e principio di separacion di iglesia y estado. Pero e principio aki no ta preveni cu religion ta influencia gobernacion. Por ehempel, e influencia di normanan di religion ta visibel den nos leynan. Tambe tin partidonan cu un ideologia Cristian. Partido AVP ta identifica su mes como un partido social Cristian. ArenaPoliti.co a tuma contacto cu candidato di AVP sr. Rene Herdé pa puntra ki rol e religion Cristian mester tin den
E rol di e religion Cristian den gobernacion di pais Aruba, segun CURPA
Religion ta afecta nos comunidad den diferente forma. Hopi a tende di e principio di separacion di iglesia y estado. Pero e principio aki no ta preveni cu religion ta influencia gobernacion. Por ehempel, e influencia di normanan di religion ta visibel den nos leynan. Tambe tin partidonan cu un ideologia Cristian. Partido CURPA (Cristianan Uni Reforzando e Potencial di Aruba) ta identifica su mes como un partido Cristian. ArenaPoliti.co a tuma contacto cu candidato di CURPA sr. Robert Anjie pa
Tur lista politico pa eleccion 2017
E listanan politico pa eleccion 2017 a wordo entrega dia 4 di augustus 2017. En total dies partido ta participa cu nuebe lista (partidonan PPA y UPP a uni forsa y a forma un lista combina: PPA/UPP). Aki por wak e listanan pa eleccion 2017 (den secuencia alfabetico) cu informacion adicional tocante e cantidad di voto y posicion riba lista pa eleccion 2013. Tambe por wak si un candidato tawata riba un lista diferente na 2013. Pa loke ta trata e cantidad di voto necesario pa logra un asiento
‘Un moratorio real riba mas hotel’
Na 2013 partido UPP (Union Patriotico Progresista) tabata na fabor di algun boutique hotel nobo na Aruba. Recientemente e lider di UPP, sr. Candelario ‘Booshi’ Wever, a expresa un pensamento diferente riba e tema aki. UPP no ta na fabor pa Aruba haya mas hotel, tampoco boutique hotels. ArenaPoliti.co a aserca sr. Wever pa un splicacion. Sr. Wever: “Aruba su economia na e momentonan aki nos por considera como un economia monocultural. E sector petrolero, despues di hopi tempo no tin su


text:
Pa medio di esaki famia kier a gradici tur esnan
cu na un manera of otro a duna nos sosten, consuelo y forsa durante e tempo dificil cu e fayecimento y entiero
di nos defunto stima:
Josef Kelly
Mihor conoci como “Tatai” of “Cheppy”
Boso muestra di atencion ta di hopi aprecio y un gran sosten pa nos. Un danki na un y tur cu a manda carchi, krans, whatsapp, email y a hasi yamada nan telefonico.
Tambe na Aurora Funeral Home pa cu su bon servicio y atencion.
Boso muestra di atenshon tabata un gran consuelo pa nos.


text:
Ronald McDonald House Charities ta habri su Officina nobo officialmente den Sambil !
Ronald McDonald House Charities ta habri su Officina nobo officialmente den Sambil !
Despues di a traha algun luna intensivamente riba construkshon di su “Sala Familiar” nobo den Curacao Medical Center, e fundashon ta sigi amplia su servicio nan den Sambil na bienestar di famia!
Kòrsou, 24, Augustus 2020 —Djabierne último Ronald McDonald House Charities (RMHC) Curacao Foundation a hasi apertura oficial di su officina nobo den Sentro Comercial Sambil !
RMHC ta brinda sosten na famianan ku ta pasando den tempu difisil pa motibu di enfermedad di nan yu. Ta asina ku ora un mucha ta malu , henter e famia ta sufri y mester di e sosten necesario. Ku nan programanan RMHC ta brinda e opshon pa famia ta serka di nan yu y asina ta fasilita kwido pediatrico integral dirigi riba unidad di famia completo.
E officina den Sambil ta brinda e organisashon e espacio necesario pa por run e parti administrativo di e organisashon sin fin di lucro aki . Tambe e officina ta un espacio kaminda famianan por hanja informashon tocante trabao nan di RMHC Korsou. E idea ta pa den futuro sercano e officina na Sambil siirbi ademas komo un center for di kual lo hasi differnte aktividad recreativo , di “fundrasinig” y informativo pa mucha y nan famia!
E team di RMHC ta sumamente kontektu di por sigi join exfuerso ku e tim di Sambil na bienestar di nos mucha nan y nan famia. Desde apertura di nos mall , a bin ta organisa varios evento huntu y lo sigi hasi esaki tan pronto ta possibel atrobe.
Un danki speshal ta bai na henter e tim di Sambll pa a habri porta pa nos y pa e tremendo sosten y yudansa ku nos a risibi!
Kontakto:
Claudia Rigaud, Executive Director
claudia.rigaud@rmhc-curacao.com


text:
Geplaatst op 10 February 2020 dor di Ministerio Desaroyo Sosial, Labor i Bienestar
Willemstad – Riba djaluna 10 febrüari 2020 Ministerio di Desaroyo Sosial, Labor i Bienestar (SOAW) a duna inisio na un proyekto yamá “Sentro di Informashon/kontakto” pa brinda personanan desempleá ku un limitashon e oportunidat pa drenta den e proseso laboral kaminda nan por demostrá nan kapasidat i generá eksperensia di trabou. Fundashon Alton Paas, presidí pa sr. Alton Paas i Handicap Rights Foundation, presidí pa sra. Soraida Martina tambe tabata presente na e akto memorabel aki.
E propósito básiko ta pa e trahadó ku limitashon funshoná na SOAW pa 6 luna, brindando pueblo informashon básiko, haña informashon di klientenan i tambe komuniká e persona ku yama ku e ámtenar ku e mester.
E grupo di koleganan nobo di SOAW a risibí entrenamentu di funshonarionan di SOAW i lo sigui risibí formashon, treinen i sosten pa sigui krese den e trabou ku nan ta desplegá.
E 6 personanan lo laborá durante 6 luna na e sentro aki di SOAW i despues lo evaluá e proyekto. Ideal lo ta si nos por ekstendé e relashon di trabou ku algun i tambe si otro ministerionan òf empresanan privá lo por duna nan òf otro personanan ku un limitashon oportunidat di trabou. SOAW en todo kaso ke kuminsá ku duna un ehèmpel i ta spera ku pronto mas lo sigui.
Minister Hensley Koeiman ta super kontentu ku e proyekto aki i ku e echo ku e personanan aki a vosiverá nan alegria ku e oportunidat aki i ku nan lo duna lo máksimo pa demostrá ku nan por tin un desabilidat, pero nan tin masha hopi otro abilidat. Dor di e proyekto aki nan por Sali for di isolashon i risibí un oportunidat pa demostrá ku nan tambe ta konta i ku nan por aportá pa desaroyo di Kòrsou.


text: KRALENDIJK – Suidadano Arthur Sealy ta trese algun punto dilanti relashoná na CoViD-19. “Responsabilidat ta e palabra ku ta bini ku frekuensia dilanti den mensahenan di gezaghèber. Ta nifiká ku ta pa motibu di iresponsabilidat e kasonan di CoViD-19 ta oumentá. Mustra solamente riba e reglanan; tene distansia, no aglomerá, laba man ku habon, tosa den kokoti, bisti tapaboka, drumi na tempu, hasi ehersisio i kome salú no ta kambia komportashon di hende. E palabra mas importante ta aglomerashon. Tira un bista na snèk i barnan pa wak kon e komportashon ta i no lubidá e festinnan klandestino. E punto ta, mi ta keda ripití, ku mester di un profeshonal pa kambia un hende su aktitut pa e komportá i kurashá otro pa komportá manera outoridat ta pidi. Miedu ta dominá e desishon pa hasi algu korekto i ta keda tira falta riba otro. Awor ku tin un bakuna mester di un profeshonal pa splika esnan ku no ta kere den bakuna e benefisio si tuma e bakuna. Si Entidat Públiko Boneiru no tuma un profeshonal riba tereno di komportashon ta nifiká ku EPB tin mes miedu ku esnan ku no ta tuma kontakto ku GGD. Mi ta sita Albert Einstein: Dos kos ta infinito, Universo i Bobedat. Di Universo mi no ta totalmente sigur”, Arthur Sealy a bisa.


text:
E alumnonan cu ta den klas 3 di HAVO y VWO pronto mester scoge un profiel: cua ramo di estudio nan ta sigui den klas 4? Esey ta un momento importante, como cu e profiel mester acopla bon na loke e alumnonan kier bay haci despues cu nan caba scol. Cua estudio nan lo sigui? Pa cua profesion nan kier bay siña despues cu nan haya e diploma di scol secundario? Esaki ta un escogencia dificil pa muchanan asina hoben. E proyecto “From Good to Great” ta yuda e alumnonan pa scoge na un manera responsabel.
Ya caba den december 2018 e alumnonan di klas H3-f y V3-a a participa na e prome fase di e proyecto di e Stichting JA IK ARUBA. E tabata un tour pa haya inspiracion na Ritz Carlton, cu e alumnonan a ricibi cu masha entusiasmo. Riba diabierna 8 di februari, atrobe e klas 3 di HAVO a sali pa un tour; e biaha aki na e compania Compra LTD. E alumnonan a haya relato di un storia inspiracional di e gerente, señor Hubert Dirksz. Diabierna, 15 di februari, klas 3 di VWO a bay Deloitte.
E proyecto “From Good to Great” ta di importancia pa e alumnonan, pa nan por haci un bon escogencia pa futuro. E ta yuda e companianan pa atrae futuro personal, cu ta entusiasma pa traha cerca nan aki mes na e isla. Na Aruba tin hopi posibilidad! Di e manera aki e proyecto ta contribui pa preveni e “brain-drain’: emigracion di personanan capacita y cu cualificacion halto for di Aruba pa un pais, unda ta parce cu ta mas atractivo pa traha.


text:
Gran debut di agrupashon musikal Excellence dia 27 di òktober na Riffort Village
Gran debut di agrupashon musikal Excellence dia 27 di òktober na Riffort Village
Despues di e presentashon na prensa djabièrnè 27 di sèptèmber ultimo ,porfin gerensia di Excellence ta anunsiá e debut di Excellence na pueblo di Kòrsou.
Esaki ta tuma lugar, djadumingu 27 di òktober na Riffort Village.
Awa Claro Caribbean Water i Renaissance Mall &Iffort a uni forsa pa hasi e gran debut di e agrupashon musikal hóben aki posibel i ku ta bai trese un variashon den farándula tokando muzik di tur género i na nivel musikal haltu.
Excellence a haña preparashon musikal intensivo serka maestro Gedion Chandler, i ta kla pa enfrentá kualkier reto.
Excellence lo presentá na fiestanan popular, tantu pa e género di ritmo kombiná, pa e género di bailadores i na fiestanan privá.
Pa fiestanan privá, semper tin petishonnan pa un variashon musikal, i Excellence lo ta e eskogo korekto.
Pues e lokalidatnan por ta hopi diferente, i e repertorio amplio ta adekuá pa kada situashon.
Pa lokual ta trata e fiestanan di fin di aña, Excellence, lo tin un repertorio diferente i variá, pa krea e ambiente nesesario, durante selebrashonnan pa empleado di kompanianan i institutonan, konforme e deseo di e promotornan.
For di e baùl amplio, ku e mùsikonan hóben aki tin, semper bai lo por hasi un eskogo, segun e okashon, pa agregá na e repertorio aktual.
Kòrsou tin nesesidat di agrupashonnan musikal, ku por aktua pa tur gremio musikal.
E debut aki ta konta ku partispashon di e popular dj RO1, ku pa e okashon aki tambe, lo trese un repertorio, ku sigur lo kai na agrado di esnan ku tei presente.
E aktividat aki ta tuma lugar 27 di òktober, di 7.30 pm pa 10.00 pm na Riffort i entrada ta gratis pa tur hende, ku kier pasa un ratu kontentu, disfrutando di muzik na nivel haltu, di Excellence i DJ RO1.
Pues un invitashon na un i tur pa e debut di Excellence, djadumingu 27 di òktober entre 7.30 pa 10’or di anochi na Riffort.


text:
San Jose
San José ta e kapital i e suidat mas grandi di Costa Rica. San José tin un populashon ta mas of menos 333,981 (2015) i un area di 44.62 kilometer kuadrá.
E ta keda den e vale sentral anto ta e luga ku e gobierno di Costa Rica ta sinta, e luga di mas importante politikamente i ekonomikamente, anto e luga di transporte di e pais centromerikano aki. E la keda fundá na 1738 dor di e kommando di Cabildo de León, San José ta un di e capitalnan mas jòng na latin amerika kontando añanan for di konsepshon, toch e no a wordy yamá kapital te ku 1823. Awendia e ta un suidat moderno ku hopi komersio, i ku hopi ekspreshon di arte i architektura, anto dor di e pais nu industria improvisa e ta haňa hopi turista internashonal.


text:
Internet
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E internet ta un sistema di interkomunikashon mundial di redanan di kompiuter. Devisanan elektróniko den e sistema ta interkambia informashon digital uzando TCP/IP (sèt di protokol pa internet). Tin varios sirbishi den internet inkluiendo mensahe instante, karta elektróniko (email), interkambia di músika i vidio, wepsait i blog, ets.
Islanan ABC[editá | editá fuente]
Kòrsou tin varios kompania local di internet inkluyendo OneNet( UTS), Mio i Scarlet. Proveedó di internet na Aruba ta Setar i Digicel.


text:
Ministerio di Asuntunan Interior i Relashonnan den Reino (BZK)
‘Biba huntu, den un estado di derecho, ku un gobernashon enérgiko. BZK, opvio/transparente pa hende’.
Esaki ta e mishon di e Ministerio di Asuntunan Interior i Relashonnan den Reino (BZK).
E ministerio di BZK ta sigurá e balornan prinsipal di e demokrasia. BZK ta para pa un gobernashon bon i enérgiko i un gobièrnu ku siudadanonan por konfia.
Rijksdienst Caribisch Nederland ta forma parti di e Direktorado general Gobernashon i Relashonnan di Reino di BZK (Directoraat-generaal Bestuur en Koninkrijksrelaties van BZK).


text:
Tin cu pasa personalmente na loket di Oficina di Censo y Registro Civil.
Prueba di nacionalidad Hulandes
Descripcion
Cu un prueba di nacionalidad Hulandes bo por demostra cu bo tin nacionalidad Hulandes. Por haya e prueba di nacionalidad Hulandes den forma di un extracto di for di Regisro Civil.
Unda pa pidi'e? / Mas informacion na
Con mi tin di pidi'e? / Kico mi tin di hasi?
Kico mi tin di hiba cu mi?
Prueba di identidad valido, cu ta:
- paspoort
- rijbewijs
- cedula
Kico ta e condicionnan?
- Bo mester tin nacionalidad Hulandes;
- Bo mester ta inscribi na Censo/Registro Civil.
Cuanto e ta costa?
Awg. 15.00
Cuanto tempo ta dura pa hay'e?
Ta haya e documento mesora na e loket.


text:
For di 2017 bai di akuerdo ku 27 punto kual entre nan ta e entidat di Vastgoed manehá via di un Holding. Ta bini un “Vastgoedmaatschappij” i un “Exploitatiemaatschappij”. E entendimentu a enserá ku ta bin un entidat doño dje edifisio i tambe un entidat operashonal.
Otrobanda—Curaçao Medical Center, su posishon di likides ta bastante malu i sin ta pagando hür. Na e momentonan aki e instituto nashonal di kuido tin un debe atrasá di 46 mion florin na hür serka HNO Vastgoedbedrijf i no tin prespektiva pa paga. Miéntras, un 5 mion florin reserva pa den kasonan di urgensha, tambe Parlamento a órden pa uza.
For di aña pasá, Direktor Finansiero Karina Lombardi ta bati bèl. Djaweps último, Parlamento di Kòrsou a manda un moshon ku finalmente ta bai krea mas problema pa CMC. Un reserva di 5 mion florin apuntá riba balans pa den kasonan di urgensha, p.e. remplaso di unidatnan di kuido, mester wòrdu uzá promé pidi gobièrnu pa mas sèn. Te ainda e instituto por duna kuido na pashènt pasobra no ta kumpliendo ku obligashonnan finansiero. E sèn simplemente no ta yegando pa kubri gastunan operashonal ménos importante. Unu di e gastunan aki ta pago di hür pa uzo dje edifisio na Vastgoed.
Esaki ta kreando un problema grandi pasobra ku e sèn di CMC riba pago di hür, e Vastgoed mester pa paga gobièrnu e fiansa pa konstrukshon di e edifisio. Ademas, Vastgoed mester mantené reserva pa mantenshon i kuido di e edifisio. Ku e sèn ku Vastgoed ta paga gobièrnu, gobièrnu di su banda mester kuminsá paga Hulanda bek e fiansanan riba bono pa kual a uza i kompletá konstrukshon di CMC. Aparte di edifisio, Vastgoed ta doño dje ekiponan médiko i mester remplasá esakinan kada 8 pa 13 aña. Ta trata di un konstrukshon aprobá for di aprel 2013, den un Memo di Komprendementu ku Gobièrnu a firma entre Kòrsou, Sehos i SONA. Den e memo di entendimentu, a keda konstatá pa separá e operashon di kuido for di ekipo i edifisio, lokual ta un konstrukshon lógiko.
Den e entendimentu a keda palabra riba 20 sèptèmber 2013 ku ta bini un “Vastgoedmaatschappij” i un “Exploitatiemaatschappij”. E entendimentu a enserá ku ta bin un entidat doño dje edifisio i tambe un entidat operashonal. A ehekutá e kontenido dje entendimentu konforme diseño solamente no a sigui ku Sehos sino ku CMC. HNO Vastgoed seguidamente a tuma den un akuerdo di debe, tur debe riba dje (ménos infrastruktura di gobièrnu) pa alrededor di 412 mion florin. E kálkulonan, despues di seri di kasonan den korte i deliberashonnan a keda verifiká pa Ministerio di Finansas i SOAB. Den e struktura nobo, CMC ta uza e edifisio i ta paga hür na Vastgoed. Ku e hür, Vastgoed ta paga gobièrnu e debe di 412 mion florin i gobièrnu na su turno ta paga Hulanda bek pa lokual nan a fia.
Den kuadro di e struktura a presentá mas problema, pasobra konstrukshon a kosta mas tantu sèn. Tabatin mester di mas sèn. Mester a traha un di dos fase riba e statutonan pa pone sigur ku CMC no ta den Sektor Kolektivo. Na Hulanda niun hospital no ta. E no ta kumbiní pais pasobra esei ta pone ku e ta eliminá espasio for di gobièrnu pa fia. Ta konosi, ku Gobernadó a koperá ku Hulanda pa stroba e finansiamentu lokal i ten’é asina for di debe di gobièrnu, a stroba e posishon finansiero di CMC konsiderablemente. CMC, meskos ku kalke otro hospital ta duna servisio médiko komo trabou. SVB ta paga pa e servisionan. For di e sèn ku CMC ta kobra pashènt (SVB) pa servisio e ta paga su kostonan, inkluso hür na Vastgoed. Vastgoed su trabou ta mantené e edifisio i spar pa sigui kumpra ekiponan di uzo pa largo plaso. CMC ta pag’é pa uzo di edifisio plùs ekipo. Tin un retraso di 42 mion florin.


text:
GOBIERNO DI ARUBA A APROBA E PROYECTO DI UNITED DOGS ARUBA FOUNDATION PA OPERA CACHONAN CU TIN DOÑO
Oranjestad - Gobierno di Aruba a ricibi un peticion di e Fundacion United Dogs Aruba pa aproba y duna cooperacion pa nan proyecto na October 2021 cu lo termina riba dierendag. Nan a pidi permiso pa opera cachonan di caya mescos cu nan a haci durante añanan anterior.
Mirando e problematica cu Aruba ta enfrenta cu tanto cacho riba caya, e tantisimo doñonan cu no ta tumando nan responsabilidad pa cu nan mascotanan, e varios casonan di abuso y negligencia di cacho y nos Ley di Cacho, Gobierno no a aproba pa cacho di caya wordo opera e aña aki, pero si a aproba cu ta solamente cachonan cu tin doño lo wordo opera.
Tur hende tin di realisa cu cachonan cu ta biba riba caya no ta cay for di shelo. Pa nos por atende cu esaki nos tin di cera e cranchinan na cas di esnan cu ta stima nan cacho, pero no tin e manera pa paga pa sterilisa nan mascota. Asina e cachonan no por reproduci mas y e problema di cacho indesea ta caba eynan. Despues por enfoca riba e cuido minimo y debido di cada mascota, y pa stimula doñonan pa mantene nan cacho den cura manera cu Ley ta stipula.
E fundacion United Dogs ta traha cu boluntarionan local y internacional. E veterinarionan cu lo bini tambe ta a base boluntario. Nan lo opera varios cacho den tempo record. E meta di e fundacion ta pa opera un total di 550 cacho den 4 dia.
E fundacion ta conta cu sosten di Gobierno riba diferente aspecto. Durante campañanan anterior Gobierno a cubri gastonan di localidad, awa, coriente, tent, heki, impuesto, etc. Pa cu e aña aki ta pendiente ainda cu kico tur Gobierno por yuda mirando e recuperacion necesario door di e pandemia cu a asota mundo henter, incluyendo Aruba.
Ta pidi pueblo en general cu ta desea di haya e oprtunidad di laga opera su cacho gratis, pa acudi na United Dogs Aruba Foundation of na un di tur e fundacionnan local cu tin riba nos isla, pa busca informacion con por registra pa su cacho wordo scogi como candidata of candidato pa e proyecto di United Dogs di e aña aki.
Gobierno di Aruba ta spera cu pronto e fundacion Stimami Sterilisami por resumi nan actividad di cubri algun gasto ora di opera bo mascota, pa por aproba cu cachonan cu ta biba riba caya por wordo opera den un siguiente proyecto di United Dogs.


text:
Curaçao Medical Center in Curacao is hiring a Tékniko Biomédiko (0.7 FTE) on Caribjob today.
More details about the job are below:
Meta di e funshon
Den e funshon di Tékniko Biomédiko bo ta garantisá i optimalisá funshonamentu di e aparatonan i teknologianan médiko den nos hòspital. Bo ta responsabel pa instalashon, kalibrashon i mantenshon di e ekiponan. Ademas bo ta sostené funshonarionan, sientífikonan i médikonan pa garantisá uzo optimal di e aparatonan.
Posishon den e organisashon
Komo Tékniko Biomédiko bo ta risibí guia di direktamente for di e Kordinadó di tim.
Responsabilidatnan prinsipal
- Instalá, garantisá i optimalisá funshonamentu di e aparatonan i teknologianan médiko.
- Hasi trabounan preventivo i mantenshon na e ekiponan.
- Inspekshoná i hasi tèstnan regulatorio.
- Diagnostiká, identifiká i solushoná problemanan tékniko i malfunshonamentu di e aparatonan.
- Hasi inventario di e instrumentonan i aparatonan médiko.
- Duna instrukshon, guia i sosten na funshonarionan, sientífikonan i médikonan.
Eksigensianan di e funshon
- Bo mester tin un diploma di MBO nivel 4 den e area di maneho di ICT.
- Bo mester tin konosementu i por traha ku aparatonan médiko.
- Bo tin eksperensia di trabou den un posishon similar.
- Bo ta dominá e idiomanan Hulandes, Papiamentu, Ingles i Spañó.
- Bo ta honesto, konfiabel, fleksibel, eksakto i por traha bou di strès.
- Bo ta ambisioso, tin habilidat analítiko fuerte i un dósis di perseveransia haltu.
Mas informashon?
Pa mas informashon tokante e funshon akí por tuma kontakto ku sr. Mike Rademaker (Mènedjer di Tim Biomédiko [email protected]. Pa mas informashon tokante e kondishonnan laboral por tuma kontakto ku sr. Rudaylison Doran (HR Business Partner) na e-mail [email protected].
Solisitá pa e funshon
Bo ta e kandidato ideal ku e eksigensianan ariba menshoná? Si nos a yama bo atenshon , nos lo invitá bu via e-mail pa bo manda bo karta di motivashon , CV i dokumentunan relevante na *****@cmc.cw den 10 dia, indikando Tékniko Biomédiko den bo aplikashon.


text:
Palm Beach: Diamars den oranan di mainta varios turista tabata testigo di e suicidio cometi pa e homber cu a bula for di 7 piso na Divi Phoenix.
E turista despues di a mira con e homber a bula for di 7 piso a keda den un shock y tabata yora. Mayoria di e turistanan tabata na grito na momento cu nan a mira e intencion di e homber cu tabata para riba un mesa, prome a stap over di reling y a keda wanta na e reling, despues a cay abou. Na momento cu e la bula, for di leu por a scucha un gritamento feros di tur cu tabata testigo di e suicidio aki.
Por a mira un cantidad di coleganan di e defunto y tambe turistanan cu tabata yora despues di tabata testigo di e suicidio aki.
E turista a conta kiko e la mira y tambe cu su famia tambe ta sufri di depression.


text:
“Piensa el ladron que todos son de su condicion”
MARLON SNEEK TA ACUSA EMPLEADONAN DI DOW DI A HORTA ASFALT DEN ASFALT-GATEPosted: March 21, 2014 in Noticiero 94
Oranjestad – Marlon Sneek ta lider di fraccion interino di AVP y pesey ta su persona ta esun cu tin cu sali defende e asfalt-gate. Mirando cu Mike Eman y Baba Herde y Marisol Lopez a pusta go-kart y ta hinca den e corupcion aki, nan no por papia, pesey ta Marlon Sneek mester hasi’e.
Den un entrevista cu Canal 22, ora ela wordo poni bow presion Marlon Sneek a acusa trahadornan di DOW di a horta asfalt, pasobra segun Marlon Sneek ta masha poco asfalt a wordo usa pa e careda di go-kart, sinembargo DOW a bisa cu ta 85 ton di asfalt a wordo usa. Pesey Marlon Sneek kiermeen cu mester investiga ken a bai cu e resto di asfalt.
Mescos cu un chapaleta di koper por a desaparese for di tereno di waf, awor e parlamentario di AVP ta acusa trahadornan di DOW di a horta e asfalt. Ta tristo cu e lider interino di fraccion di AVP ta lansa acusacionnan asina baho, djis pasobra e no por saca su curpa di e problema cu e mes a hinca su mes den dje. Tin un dicho ta bisa “piensa el ladron que todos son de su condicion”, y pesey Marlon Sneek, cu den pasado a wordo gara ta horta wisky y jeans, ta pensa cu tur otro hende ta mescos cun’e. E expresion aki ta di condena, y Marlon Sneek mester pidi disculpa publicamente na empleadonan di DOW


text:
Aruba Ban Uni y duna un man pa famianan den necesidadurgente! Por haci donacion paña, cos di hunga y productonan higienico
ORANJESTAD – E Leonnan contento di Aruba One Happy Island Lions ta cla pa diasabra awo 26 di september for di 1’or di merdia pa 4’or y mey di atardi, ricibi nos comunidad pa bin hacinan donacion na e “Drive Thru Donation Drop Off”. Maneraanuncia esaki lo tuma luga den e caya di Rumbastraat panort di Plaza Libertador Betico Croes. Den tempo di crisis esnan mas afecta ta famianan vulnerabel y menos afortuna, pesey Aruba One Happy Island Lions Club a bin cu e iniciativa pa organisa e Drive Thru Donation Drop Off. Esaki lo tuma menos cu 5 minuut y cu e seguridad necesario.
Productonan cu por haci donacion:
E comunidad por haci donacion di e.o. paña y sapato pa baby, mucha, hoben y adulto, cos di hunga, laken pa cama, slopi, serbete. Ta pidi pa entrega esakinan limpi, dobla y den bon condicion. Ademas por haci donacion di productonan higienicomanera habon, shampoo, pasta di djente, skeiro di djente, handsanitizer, pampers, toilet paper y wipes, tur esaki mester ta sera den nan empake of boter.
Benta di Tapaboca certifica:
Lo tin na benta tambe e Tapaboca cu bo por laba y sigui usa, cual tin certificacion internacional, 7 filtro. Esakinan ta comodo pa usa y hala rosea sin molester. Nan ta ideal pa tur persona por usa na trabao den oficina, tambe na na cas y ora cu mester salipa haci un respondi. Muchanan por usa esaki tambe na scol y keda protegi. Tin tur size, Kids, Small, Medium, Large y X-Large. Aruba ban protega y stima nos mes y cumpra un bon Tapaboca y asina bo ta yuda Aruba One Happy Island Lions Club haya fondo pa sigui haci proyectonan na bienestar di esnanden nos comunidad cu ta den necesidad.
Drive Thru Drop Off:
Yega den Rumbastraat y entrega bo donacion, no mester bahafor di auto. E ta estilo drive thru. Miembro y boluntarionan lo tey presente den e caya panort di Plaza Betico Croes pa ricibi e donacion. Full e trayecto aki lo tuma menos cu 5 minuut di botempo.
Un invitacion na nos comunidad di Aruba Ban Yuda Esnan cu tin mas mester:
Un apelacion pa un y tur pa waak den nan cashi y saca e pañanan den bon condicion cu ya no ta wordo usa mas y entregaesakinan, sigur un famia den necesidad lo beneficia di dje. Esaki lo no costa nada. Aunke den principio esaki no tabata e idea inicial, pero pa motibo di peticion ricibi nos ta anuncia cu esnancu ta desea di haci donacion di blekinan di cuminda of cumindaseco esaki tambe ta mas cu bon bini, tur ta yuda. Tur donacion lo bay pa famianan den nos comunidad cu tin mester di esakiurgente. Pa mas informacion por bishita e pagina di Facebook di “Aruba One Happy Island Lions Club” of email ohilclubaruba@gmail.com .
25 di september 2020


text:
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020.
Na vispera di e Weganan Olimpico 2020, e aña aki celebra na e ciudad di Tokyo, Japon, Comite Olimpico Arubano kier a introduci e pre-seleccion di Aruba cu ta den pleno preparacion pa dicho weganan. Tur e atletanan den e pre-seleccion ta buscando un posibel clasificacion pa e Weganan Olimpico 2020.
Nos ta introduci nos di cuater atleta cu ta Mikel Schreuders di e deporte di landamento(Aruba Aquatic Federation, AAF)


text:
Lady Kitty Spencer a haci su relacion cu e magnate di moda Michael Lewis publico. E sobrina di 28 aña di princesa Diana, a ser mira na Manhattan cu su pareha di 60 aña di edad. Algun dia prome, e pareha, cu tabata saliendo desde zomer, a ser mira saliendo di The Mark hotel na New York, e mesun lugar unda e dukesa di Sussex a celebra su baby shower na februari cu su amigonan celebre.
Michael, naci na South Africa, tin un balor di $100 miyon, ta divorcia y tata di tres yiu adulto. E rumornan di su romance cu Kitty a surgi pa prome biaha na augustus, sin embargo e pareha a mantene nan relacion den secreto te cu awor. Lady Kitty tabata prome den un relacion di 4 aña, cu e magnate Niccolo Barattieri(48) di San Pietro. Despues cu e romance a termina na 2017, Niccolo a sigui cu Liz Hurley, y te ainda nan ta hunto. Niccolo, cu ta biba den e vecindario rico di South Kensington na Londres, ta divorcia y ta comparti tres yiu cu su ex casa Sofía.
Desde cu nan romance a bira conoci ultimo zomer, Lady Kitty & Mr. Lewis a haci nan maximo esfuerso pa controla esaki. E beyesa aristocrata su tata, Earl Spencer, ta seis aña mas jong cu su pareha actual. Earl Spencer a separa na 1995 di mama di su yiunan, Victoria Lockwood. E pareha nan potret a ser saca mientras nan tabata keiro den e cayanan di Manhattan. Lady Kitty tabata bisti den un polo ros y carson colorido di Missoni mientras na su dede e tabatin un renchi impresionante bisti.


text:
E tema di abortus ta keda un secreto pa mayoria hende rond di Aruba. Bon Dia Aruba a entrevista un apotheker y Famia Planea pa haya mas bista tocante e asunto aki.
E voorzitter di e Vereniging Apothekers, Melissa Levenston a splica cu a dicidi di no bende e tablet cu ta bin via recept di doctor di cas pa haci abortus. E ta remarca cu doctor di cas ta na altura di esaki.
“E cuido ta hopi importante despues cu e pashent haci abortus”, sra. Levenston ta aclara.
“Pa no mester tin preocupacion, nos como grupo a tuma e decision. Nos no tin e tabletnan den stock. E remedi su trabou normalmente ta pa alivia dolor, pero e tin un ‘werkzame stof’ cu ta haci e efecto”, sra. Levenston ta splica.
E ta aclara si cu ‘e ta keda na man di cada ken pa dicidi’ di locual nan ta sinti ta bon den botica. Sra. Levenston ta haya si cu ta preferibel cu un gynecoloog deal cu asuntonan asina, enbes di doctor di cas mes. “Manera mi a bisa, e nazorg ta hopi importante”, el a remarca.
Locual ta promedio di edad ta varia. Sra. Levenston mes no ta mira mucho caso, pero poco di nan ta bou 18 aña di edad. Den caso di adulto ta paso ‘nan tin mucho yiu’ anto no kier mas. “Mi no ta contento cu e manera di ‘zoek het maar uit’, e ta un situacion dificil, pero mester bin cu miho solucion”, el a remarca.
Tin algun daño di e tablet
Segun sra.Levenston, e proceso por bay bon, pero no tur ora ta saca e foetus henter y esaki por causa sangramento. Si no tin hende cu por zorg pa e persona cu a comete abortus, e por sangra te muri. Semper mester haci un asina yama ‘follow up’. E la remarca cu e persona por haya yiu den futuro sin problema.
Sra. Levenston a splica cu abortus ta ‘ilegal’, si un botica ta bende bou di receta di dokter, no ta trabou di e botica pa duna splicacion pa motibo cu e ta ilegal.
“Tin mas factornan cu no lo haci esaki posibel pa haci abortus legal. Sea un minister no ta bay de acuerdo of mayoria di e comunidad ta contra abortus anto. E partido por perde voto tambe. Nan ta wak e di un forma politico y e cultura religioso. E ta un tema delicado. Por ta den futuro e por bira legal”, sra. Levenston a splica.
“Corsou tin mesun ley cu Aruba, pero un dokter di cas a haci un ‘samenwerking’ cu botica. E minister (di e tempo ey) a bin cu un areglo pa crea un structura na cual forma y ken lo ta encarga di casonan di abortus, pa asina no manda e pashent aki aya.”
Sra. Levenston ta haya cu por bin cu un miho areglo cu esaki, e mes como persona no ta contra ni fabor, paso na final di dia e ta na cada persona kico nan mes ta scoge. E ta remarca cu cada persona cu kier haci abortus mester pensa bon, tambe ta necesario pa wordo guia den e proceso y ayudo profesional (psicologo) tambe ta necesario, paso na final e ta traha mentalmente cu e persona.
Sra. Levenston: “Si tin hende ta haya esaki di un forma ilegalmente, sea via medio social o cualkier otro manera, no tuma esaki sin guia.”
Un assistent di botica a aclara na Bon Dia cu si ‘e pashent yega cu recept di ginecologo’, e proceso ta cu nan ta yama pa verifica. Esaki ta pa motibo cu e persona a perde e yiu. “E situacion aki ta diferente.”
Directora Evelyn Ras-Yarzagaray di Famia Planea, a splica cu no tin cifra specificamente di personanan cu ta haci abortus. Fundacionnan ta wak cu e cifranan a baha basta, no ta manera antes. Famia Plania ta para mas pa preveni y no pa abortus.
Sinembargo, sra.Ras a splica cu el a combersa cu un dokter cu ta haci esaki, anto a aclara cu e casonan di abortus no ta baha. E dokter ta pro anticonceptie, paso e no ta kere cu hende tin cu laga e situacion yega asina leu. Tin otro metodonan disponibel pa por haci e casonan menos. Tambe e doctor ta bisa cu tin pashentnan ta bin mas cu un biaha pa haci abortus.
Sra.Ras ta splica cu tin caso unda cu un pashent a haci abortus anto e momento ey, hendenan specialisa pa duna conseho ta drenta aden. “E fastioso di e abortus ta cu e ta ilegal ta e desbentaha di pashent, e tin cu haya e ‘pre & post care’. Nos di famia planea ta haci e ‘post care’ den e parti ‘pre care’ ta si e persona a bin cerca nos prome”, sra.Ras ta splica.
Famia Planea no ta influencia e decision di e persona cu kier haci abortus, locual nan por haci ta informa y duna guia. “Tin counceling di e asina yama ‘voor y nadelen’. Tur locual mester tene cuenta cune, sea kico tur lo pasa cu e curpa y tambe emocionalmente.
“Nos ta purba pinta e scenario di ambos banda, pero e ta keda na e pashent. Nos ta djis zorg pa duna informacion. E desbentaha nada mas ta pa e pashent, e bentaha grandi ta pa e dokternan cu ta haci’e”, sra. Ras ta aclara.
Segun sra.Ras ta bisa cu nan ta afilia cu ‘International Planned Parenthood Federation’ representando Aruba. E federacion aki ta para pa haci abortus legal. Esey ta punto cla pa Famia Planea.
“Basta hende ta pega na religion, nan ta haya cu e muhenan ta kita un bida. Nos ta wak’e manera un punto di salida pa e derecho humano. Sea e caso cu e persona a comete pa haci abortus, e mester tin e derecho di scoge kico e kier haci cu su curpa”, sra. Ras ta aclara.
Sra. Ras a splica cu algun instancianan na Aruba ta wak casonan asina cu hopi cuidadoso, paso ‘abortus ta un secreto publico’. “E ta ilegal, pero tur hende sa cu e ta wordo haci na Aruba, pero ningun hende no ta durf di bisa nada”, sra. Ras a termina bisando.